Obukalu bw`Empeereza ya Puloogulaamu y`Abanywanyi\nEnnaku ez`Okutandika: Ogwekkumi 21, 2019\nWeebale okwewandiisa nga mmemba wa Puloogulaamu y`Abanywanyi ba Paxful. Bye wawaddeyo eri Paxful ng`omutendera gw`okwewandiisa bijja kuterekebwa era bikolebweko Paxful okusinziira ku Mateeka g`Omukago gwa Bulaaya ag`Okukuuma Data ("GDPR). Enkola ya Paxful eya GDPR ey`okutuukiriza amateeka ag`Okukuuma Ebyama wagikkiriza ng`emu ku nkola y`okwewandiisa mu Bunywanyi.\nMu kugenda mu maaso ng`okozesa ekibanja kya Paxful (ng`omunywanyi oba omulala), ojja kutwalibwa ng`akkaanyizza n`okukkiriza Etteeka lya Twekisize, omuli nga bwe kisoboka bulijjo oluvannyuma bitereezebwe, byongerwemu oba okukyusibwa. Ekika ky`Etteeka lyaffe erya Twekisize eririko kisobola okufunika ku muko gwaffe ogusooka ogw`ekibanja kino oba ng`onyiga ku linki eno: https://paxful.com/privacy. Olw`okwewala okubuusabuusa, mwattu kitegeere nti ebintu ebimu ebikwata ku akaawunti biyinza okugabanibwa ne Banywanyi bo ng`emu ku ngeri yo ey`okwenyigira mu Puloogulaamu y`Abanywanyi, nga muno mulimu ebikwata ku kifo w`obeera wamu n`ebikolebwa ku akaawunti yo.\nBuno bwe Bukalu n`Obukwakkulizo obufuga Puloogulaamu y`Abanywanyi. Paxful yeesigaliza olukusa (mu buyinza bwayo era awatali kulabula kusooka) oku: (a) kyusa akamu oba Obukalu n`Obukwakkulizo bwonna, obudde bwonna era buli kiseera kyonna, nga mulimu (naye nga tekugiddwa kw`obwo) okukyusa emiwendo gy`akasiimo egisasulwa eginnyonnyoddwa wammanga, (b) okuyimiriza oba okusazaamu Puloogulaamu y`Abanywanyi, ne/oba (c) okuyimiriza oba okuggyirako ddala akaawunti yo ey`Abanywanyi n`eya Paxful singa weenyigira mu nneeyisa ng`ezo ezinnyonnyoddwa wammanga.\nNg`Omunywanyi, olina omukisa okwanjulira abantu abalala Akatale ka Bitoin aka Paxful era n`ofuna obusiimo okusinziira ku busuubuzi bwabwe obwa Bitcoin bwebakola ku kibanja kyaffe. Paxful esasula Abanywanyi bonna obusiimo mu BTC mwokka.\nPuloogulaamu y`Abanywanyi etegekeddwa nga puloogulaamu ey`amadaala-abiri ekozesebwa ku bakozesa abalala abakozesa entegeka eno omulundi ogusooka bokka:\nOmunywanyi ku Ddaala 1\nOmunywanyi ku Ddaala 1 ye muntu omulala eyewandiisa okukozesa Akatale ka Bitcoin aka Paxful ng`akozesa linki ey`enjawulo Paxful gye yakuwa nga wewandiisa mu Puloogulamu y`Abanywanyi.\nAbanywanyi ku Ddaala 2\nOmunywanyi ku Ddaala 2 ye muntu omulala eyewandiisa okukozesa Akatale ka Bitcoin aka Paxful ng`akozesa linki ey`enjawulo Paxful gy`enaaba ewadde Munywanyi wo ku Ddaala 1.\nOkujjako nga waliwo enzikiriziganya endala eya Paxful, ojja kufunanga akasiimo okuva mu Paxful buli mulundi Omunywanyi ku Ddaala 1 oba Omunywanyi ku Ddaala 2 gw`anamaliriza obugulanyi "bw`Okugula" BTC ng`akozesa Paxful.\nNga bw`omanyi, Paxful esasuza Ebisale by`Ensibo ku buli busuubuzi obuggusibwa ku kibanja kyayo. Ebisale by`Ensibo bisobola okukyusibwa Paxful obudde bwonna bulijjo. Osobola okuzuula okunnyonnyolwa ku Bisale by`Ensibo n`omuwendo oguliko kati ng`onyiga ku linki eno: https://paxful.com/support/en-us/articles/360013609793-Paxful-fees\nOmunywanyi ku Ddaala 1 bw`aggusa obulungi obugulanyi "bw`Okugula" BTC ng`akozesa Paxful, Paxful ejja kukusasula ssente mu Waleti yo ey`Obunywanyi omugatte (mu BTC) ogwenkana 50% ku Bisale by`Ensibo ebiriko.\nOmunywanyi ku Ddaala ery`o 2 bw`aggusa obulungi obugulanyi "bw`Okugula" BTC ng`akozesa Paxful, Paxful ejja kukusasula ssente mu Waleti yo ey`Obunywanyi omugatte (mu BTC) ogwenkana 10% ku Bisale by`Ensibo ebiriko.\nWabula, singa Munywanyi wo ku Ddaala 1 akola obugulanyi "bw`Okugula" BTC ne Munywanyi wa mmemba omulala ku Ddaala 1 mu Puloogulaamu y`Abanywanyi, olwo buli omu ku mmwe ggwe ne mmemba oyo omulala mujja kugabanira wakati akasiimo ka 50%.\nMu ngeri y`emu, singa Munywanyi wo ku Ddaala 2 akola obugulanyi "bw`Okugula" BTC ne Munywanyi wa mmemba omulala ku Ddaala 2 mu Puloogulaamu y`Abanywanyi, olwo buli omu ku mmwe ggwe ne mmemba oyo omulala mujja kugabanira wakati akasiimo ka 10%.\nBuli mulundi gwonna gw`onoogula oba okuguza omu ku Banywanyi bo ku Ddaala 1 oba Eddaala 2 tojja kufuna kasiimo konna.\nAkasiimo k`ofuna akeekuusa ku bugulanyi bwe butyo kajja kusasulwa mu Waleti yo ey`Abanywanyi bunnambiro ng`obugulanyi obwo bwakaggusibwa. Buli mulundi obugulanyi obw`engeri eyo lwe bunaggusibwa obulungi, Paxful ejja kukuweereza email ekakasa. Mu ngeri eno, osobola okulaba ssente z`osigazizza mu Waleti yo ey`Obunywanyi nga zeeyongerako mu ddaasiboodi yo eya Paxful.\nMu mbeera ezimu, oyinza okuba ng`ogwanira okufuna akasiimo k`obunywanyi buli mulundi Munywanyi wo ku Ddaala 1 oba Eddaala 2 lw`aggusa obugulanyi "bw`Okutunda" BTC ng`akozesa Paxful. Okusobola okumanya oba ng`ogwanira okufuna akasiimo ku Munywanyi wo ku Ddaala 1 n`Eddaala 2 okuva mu bugulanyi "bw`Okutunda", mwattu wuliza Abayambi ba Paxful ku [email protected]. Paxful yeesigaliza obuyinza okusalawo, mu buyinza bwayo obwenkomeredde, oba ng`oyinza okukkirizibwa oba obutakkirizibwa kufuna kasiimo ka bunywanyi olw`obugulanyi "bw`Okutunda".\nOkuggyayo Obusiimo Bwo.\nBuli ssente zo eziri mu Waleti yo ey`Abanywanyi lwe ziweza waakiri US $10 (mu muwendo gwa BTC oguliko), ojja kusobola okusindika zonna eziba zisigadde mu waleti yo eya BTC ku Paxful. Singa omuwendo ogusigadde mu waleti yo ey`Abanywanyi gutuuka ku mugatte gw`onootuleetera obulamu bwo bwonna ogwa $300, ojja kwetaagisibwa okuwaayo ebikwogerako n`okukakasa endagiriro yo. Ng`omaze okukola kino, oli wa ddembe okukola kyonna ky`oyagala n`ennyingiza yo. Mu kutuwa bino oba ebirala ebiyinza okwetaagisa, okakasa nti ebikukwatako byonna bituufu, byebyo byennyini era nga tebiwubya. Okkiriza okututegeeza ekigenda mu maaso singa wabaawo ekikyuseemu mu budde. Otuwa olukusa okubuuza, butereevu oba okuyita mu muntu omulala, gwe tulaba nga yetaagisa okukakasa ebikwogerako oba okukukuuma ne/oba ffe eri obukumpanya oba obuzzi bw`emisango gy`ebyenfuna emirala, n`okubaako kye tukola nga bwetulabye kyetaagisa okusinziira ku bivudde mu kubuuliriza okw`engeri eyo. Bwe tukola okubuuliriza kuno, okkiriza era n`okkaanya nti ebikukwatako biyinza okuweebwayo eri abakola ku kwewola n`okutangira obukumpanya oba ebitongole ebirwanyisa obuzzi bw`emisango gy`ebyenfuna era nti ebitongole bino biyinza okwanukula okubuuliriza kwaffe mu bujjuvu.\nAkakodyo k`Ekikugu: Tuteesa otunde z`oyingizza mu BTC ku kibanja kyaffe ofune amagoba ag`ensusso.\nBino bikiikirira (naye tebimalaayo) lukalala lw`ekika ky`enneeyisa n`ebikolebwa ebiyinza okuleetera Paxful (nga bwe kisalibwawo Paxful mu kulamula kwayo okutawakanyizibwa) eri (a)okusazaamu oba okweddiza ssente ze wayingiza (ng`oziggyeyo oba nga tonnaba) Obusiimo, ne/oba (b) okuyimiriza oba okuggyirako ddala Abanywanyi ne akaawunti yo(zo) eya Paxful.\nOkukozesa ebitalina makulu okusikiriza abantu abalala okujja ku kibanja kya Paxful.\nOkwenyigira mu bikolwa ebimenya amateeka eby`engeri yonna, oba nga birinna oba tebirina kakwate ku nkozesa ya kibanja kya Paxful n`empeereza zaayo.\nOkuggulawo akaawunti endala ku kibanja kya Paxful nga ziganyulwa mu Puloogulaamu ya Paxful ey`Abanywanyi mu ngeri yonna. Okkirizibwa kubeera na akaawunti emu era tokkirizibwa kutunda, kwewola, kugabana oba mu ngeri endala okulaga ebikwata ku akaawunti yo oba ebyetaagisa okugiyingira eri abantu abalala oba ebintu ebirala atali ggwe. Okuteekawo obubaka obukyamu ku akaawunti yo, okulimbalimba ensi mw`osibuka oba okuwaayo ebiwandiiko ebikwogerako ebicupuddwa tekikkirizibwa n`akatono.\nOkumenya oba okutyoboola kwonna okw`obuvunaanyizibwa bwo obuli mu Bukalu n`Obukwakkulizo buno.\nOkukozesa– mu ngeri yonna ey`okulanga oba mu mawulire oba mu bubaka obw`engeri yonna bw`otandika oba bw`osaasanya oba mu ngeri endala bw`ofuga – ebigambo "pax" oba "paxful" oba ekirala ekyefaananyiriza, ekiwulikika nga, oba ebigambo ebirala, obulambe, ebirondeddwa Paxful by`eraba nga ebibuzaabuza okwefaananyiriza akabonero ka PAXFUL.\nOkunyomoola, okulebula, oba okusiiga enziro (a) Paxful oba omu ku ba dayirekita, b`ofiisa, abakozi, abagikwasizaako emirimu, abasigire, oba abagikiikirira, oba (b) abakozesa b`ekibanja kya Paxful, omuli ba mmemba abalala aba Puloogulaamu y`Abanywanyi.\nOkwenyigira mu bikolwa Paxful by`ekkiriza (mu kulamula kwayo okutawakanyizibwa) nti biyinza okugireetera okwekengerwa mu mateeka, mu byebiragiro oba ebyokuwawaabirwa wansi w`amateeka, ebiragiro, oba obukwakkulizo obw`ensi emu, ekibiina ky`ensi yonna (omuli Omukago gwa Bulaaya), oba obuyinza obulala oba obuyinza bwa gavumenti omuli, okuzannya zzaala atali mu mateeka, obukumpanya, okukukusa ssente, oba ebikolwa eby`ekitujju.\nOkuwaayo obubaka obw`obulimba, obukyamu, oba obubuzaabuza.\nOkuwaayo ebikwogerako n`endagiriro y`okukakasa eby`obulimba, ebikyamu oba ebibuzaabuza.\nOkuwagira oba okusendasenda omuntu omulala okwenyigira mu bikolwa byonna ebitakkirizibwa wansi w`Akawaayiro kano.\nObwannannyini ku Biyiiye\nOkuggyako nga ffe tukiraze, obwannannyini bwonna ku biyiiye ku Kibanja ne mu bintu byonna ebiweebwayo nga byekuusa ku mpeereza zaffe, bintu bya Paxful oba abatuwa olukusa, oba abatuguza ebyamaguzi era bikuumibwa amateeka agafuga obwannannyini ku biyiiye. Tetugaba lukusa lwonna lwa kukozesa biri ku Kibanja. Tokkirizibwa kutunda oba kukyusa bikozesebwa ku Kibanja oba okuddamu okubifulumya, okubiraga, okubikozesa mu lukale, okubigaba, oba okubikozesa mu ngeri endala yonna mu lukale oba n`ekigendererwa ky`okubifunamu ssente. Okukozesa kwo okw`ebintu bino ku kibanja ekirala oba okugabana fayiro oba empeereza efaanana bwetyo n`ekigenderera kyonna tekikkirizibwa.\nTokkirizibwa kukoppa kintu kyonna mu ebyo ebiri ku Kibanja oba ebifunibwa okuyita ku Kibanja awatali lukusa luwandiike. Obwannanyini bwonna obutalambuluddwa ku nkozesa y`ebintu ebiri ku Kibanja Paxful ebwesigaliza mu bujjuvu.\nObukugire ku Buvunaanyizibwa/ Okweggyako omusango\nEkibanja kino ne Puloogulaamu y`Akakwate biweebwa ku musingi ogwa " nga bwe kiri ne nga bwe kiriwo" olw`okukumanyisa n`okukozesa awatali kukiikirirwa oba kusembebwa. Okutuusa ku kigero ekikkirizibwa mu mateeka, tetukusuubiza mu ngeri yonna, mu kwatula oba okufumiitiriza, okwekuusa ku kibanja oba Puloogulaamu y`Abanywanyi, omuli, okusuubiriza okw`omutindo ogumatiza, enkola, okusaanira okw`ekigendererwa ekimu, obutatyoboola, okukwatagana, ebyokwerinda, obutuufu, obukwakkulizo oba obujjuvu, oba okusuubiza okufumiitirize okuva mu kukola oba okukozesa oba obusuubuzi.\nOkutuusa kussa erisembayo erikkizibwa mu mateeka, tetujja kuvunaanyizibwa ku bino:\n1. okufiirwa kwonna mu byenfuna (nga muzingiramu okufiirizibwa mu nnyingiza, amagoba, endagaano z`emirimu, bizinensi oba okutereka okusuubirwa);\n2. okufiirizibwa kwonna olw`okuyamba oba ekitiibwa kyo okutyoboolebwa;\n3. okufiirwa kwonna okw`enjawulo oba okutali kwa butereevu oba okuva mu ebyo ebikolebwa, okuyinza okubalukawo.\nOkkiriza okusonyiwa Paxful, Inc. ( na buli omu ku ba ofiisa baffe, ba dayirekita, ba mmemba, abakozi, abasigire, n`abanywanyi) okubanjibwa kwonna, ebbanja, ekikolwa, okwonoona, okufiirizibwa, okusaasanya oba okufulumya nga muzingiramu ebisale by`ebyamateeka, ebiva oba ebyekuusa ku: nkozesa yo eya, oba enneeyisa ekwatagana ne, Puloogulaamu yaffe ey`Abanywanyi; oba okutyoboola kwo okw`obukalu n`obukwakkulizo buno. Ekirala, okkiriza okuvunaanyizibwa ku (n`okutuliyirira mu bujjuvu) mabanja gonna, obuvunaanyizibwa, okwonoona, okufiirizibwa, n`okusaasanya, n`okufulumya, omuli ebisale by`ebyamateeka, bye tuba tusaasanyizza ebiva ku kumenya kwo okw`Obukalu n`Obukwakkulizo oba obuvunaanyizibwa obulala bwonna bwe tusaasanyizaako olw`enkozesa yo ey`empeereza ne Puloogulaamu y`Abanywanyi, oba okukozesebwa omuntu omulala yenna atuuka ku mpeereza zaffe ng`akozesa akaawunti yo ey`omukozesa, ekyuma oba akaawunti kw`ofunira yintaneeti; oba okuvvoola etteeka lyonna oba eddembe ly`omuntu omulala.\nObukalu n`Obukwakkulizo buno n`enkozesa y`Ekibanja ne Puloogulaamu y`Abanywanyi bijja kufugibwanga ne era bitaputibwe okusinziira ku Mateeka ga United States. Okwemulugunya kwonna okuva ku Bukalu n`Obukwakkulizo buno oba enkozesa yo ey`Ekibanja oba Puloogulaamu y`Abanywanyi kujja kugonjoolwa mu kkooti za United States zokka. Tewali kintu kyonna mu Bukalu n`Obukwakkulizo buno kijja kutwalibwa ng`ekinyigiriza eddembe lyo eribagiddwa mu mateeka ga United States. Singa akatundu konna mu Bukalu n`Obukwakkulizo buno katwalibwa kkooti yonna eya United States okubeera akakyamu oba akatateekeka mu nkola mu bulambalamba oba ekitundu, obutuufu oba okusobola okuteeka mu nkola obuwaayiro obulala obw`obukalu n`obukwakkulizo buno tebijja kukosebwa. Emitwe gyonna egiri mu Bukalu n`Obukwakkulizo buno girimu olw`ekigendererwa eky`okukumanyisa era si buwaayiro bwa buwaze obw`Obukalu n`Obukwakkulizo buno.


EWEEMA ESSULA EY'OKUNA (Chapter IV Tabernacle Shadows) - Modern Reformer\n"OLUNAKU OLUKULU OLWOKUTANGIRIRA EKIIBI"\nTulusooma Mu Kyabaleevi 16:3-33; Tugenda kulaba enkola n'amakulu g'olunaku luno, amakulu gokuyingira n'omusaayi Mu watukuvu wa watukuvu, Akawuwo oba evvumbe eliwunya obulungi, Okuyingira awatukukuvu ennyo, Ssedume w'ente, Embuuzi ya Mukama, Embuuzi ya azezeri wamu n'okuwa omukisa abantu ba Katonda kitaffe YHWH.\nBino Alooni by'anajjanga nabyo mu watukuvu: ng'alina ente ennume envubuka okuba ekiweebwayo olw'ekibi, n'endiga ennume okuba ekiweebwayo ekyokebwa.\nAnaayambalanga ekizibawo ekyo ekya bafuta ekitukuvu, era anaabanga ne seruwale eyo eya bafuta ku mubiri gwe, era nga yeesibye olukoba olwo olwa bafuta, era ng'atikkidde enkufbira eyo eya bafuta; ebyo bye byambalo ebitukuvu; era anaanaabanga omubiri gwe mu mazzi, n'abyambala.\nAwo anaatwalanga ku kibiina ky'abaana ba Isiraeri embuzi ennume bbiri okuba ekiweebwayo olw'ekibi, n'endiga ennume emu okuba ekiweebwayo ekyokebwa.\nAwo Alooni anaayanjulanga ente ennume ey'ekiweebwayo olw'ekibi, eyiye ku bubwe, ne yeetangirira ye n'ennyumba ye.\nAwo anaatwalanga embuzi zombi, n'aziteeka mu maaso ga Mukama ku mulyango gw'eweema ey'okusisinkanirangamu.\nAwo Alooni anaazikubiranga obululu embuzi zombi; akalulu akamu ka Mukama, n'akalulu ak'okubiri ka Azazeri.\nAwo Alooni anaayanjulanga embuzi egwiriddwako akalulu ka Mukama, n'agiwaayo okuba ekiweebwayo olw'ekibi.\nNaye embuzi egwiriddwako akalulu ka Azazeri, eneetekebwanga mu maaso ga Mukama nga nnamu, okumutangirira, okugisindiikiriza eri Azazeri mu ddungu.\nAwo Alooni anaayanjulanga ente ennume ey'ekiweebwayo o1w'ekibi, eyiye ku bubwe, ne yeetangirira ye n'ennyumba ye, n'atta ente ennume ey'ekiweebwayo olw'ekibi, eyiye ku bubwe:\nawo anaddiranga ekyoterezo ekijjudde amanda ag'omuliro ng'agaggya ku kyoto mu maaso ga Mukama, n'embatu ze nga zijjudde obubaane obw'akaloosa obusekuddwa ennyo, n'abuleeta munda w'eggigi:\nawo anaateekaaga obubaane ku muliro mu maaso ga Mukama, omukka ogw'obubaane gubikke ku ntebe ey'okusaasira eri ku bujulirwa, aleme okufa:\nawo anaatoolanga ku musaayi gw'ente ennume, n'agumansira n'engalo ye ku ntebe ey'okusaasira ebuvanjuba; era anaamansiranga ku musaayi mu maaso g'entebe ey'okusaasira n'engalo ye emirundi musanvu.\nAwo anattanga embuzi ey'ekiweebwayo olw'ekibi, ey'abantu, n'aleeta omusaayi gwayo munda w'eggigi, n'akola omusaayi gwayo nga bw'akoze omusaayi gw'ente ennume, n'agumansira ku ntebe ey'okusaasira, ne mu maaso g'entebe ey'okusaasira:\nera anaatangiriranga awatukuvu, olw'obutali bulongoofu bw'abaana ba Isiraeri, n'olw'ebyonoono byabwe, ebibi byabwe byonna: era bw'atyo bw'anaakolanga eweema ey'okusisinkanirangamu, ebeera nabo wakati mu butali bulongoofu bwabwe.\nSo temubanga muntu mu weema ey'okusisinkanirangamu, bw'anaayingiranga okutangirira mu watukuvu, okutuusa lw'anaafulumanga, ng'amaze okwetangirira ye n'ennyumba ye n'ekibiina kyonna ekya Isiraeri.\nAwo anaafulumanga eri ekyoto ekiri mu maaso ga Mukama, n'akitangirira: n'atoola ku musaayi gw'ente ennume, ne ku musaayi gw'embuzi, n'agusiiga ku mayembe g'ekyoto enjuyi zonna.\nN'akimansirako omusaayi n'engalo ye emirundi musanvu, n'akirongoosa, n'akitukuza okukiggyako obutali bulongoofu bw'abaana ba Isiraeri.\nAwo bw'anaamaliranga ddala okutangirira awatukuvu, n'eweema ey'okusisinkanirangamu, n'ekyoto, anaayanjulanga embuzi ennamu: awo Alooni anaateekanga emikono gye gyombi ku mutwe gw'embuzi ennamu, n'ayatulira ku yo obutali butuukirivu bwonna obw'abaana ba Isiraeri, n'ebyonoono byabwe byonna, ebibi byabwe byonna; n'abiteeka ku mutwe gw'embuzi, n'agisindiikiriza mu ddungu mu mukono gw'omuntu eyeeteeseteese: era embuzi eneesituliranga ku yo obutali butuukirivu bwabwe bwonna n'ebutwala mu nsi eteriimu bantu: kale embuzi anaagiteeranga mu ddungu.\nAwo Alooni anaayingiranga mu weema ey'okusisinkanirangamu, n'ayambula ebyambalo ebya bafuta, by'abadde ayambadde ng'ayingidde mu watukuvu, n'abireka eyo:\nawo anaanaabiranga omubiri gwe n'amazzi mu kifo ekitukuvu, n'ayambala ebyambalo bye, n'afuluma, n'awaayo ekiweebwayo ekyokebwa ekikye n'ekiweebwayo ekyokebwa eky'abantu, ne yeetangirira ye n'abantu.\nN'amasavu ag'ekiweebwayo olw'ekibi anaagookeranga ku kyoto.\nN'oyo ateera embuzi eri Azazeri anaayozanga ebyambalo bye, n'anaaba omubiri gwe mu mazzi, oluvannyuma n'alyoka ayingira mu lusiisira.\nN'ente ennume ey'ekiweebwayo olw'ekibi, n'embuzi ey'ekiweebwayo olw'ekibi, omusaayi gwayo oguyingizibwa okutangirira mu watukuvu, zinaafulumizibwanga ebweru w'olusiisira; ne bookera mu muliro amaliba gaazo, n'ennyama yaazo, n'obusa bwazo.\nN'oyo abyokya anaayozanga ebyambalo bye n'anaaba omubiri gwe mu mazzi, oluvannyuma n'alyoka ayingira mu lusiisira.\nEra lino linaabanga tteeka gye muli emirembe gyonna: mu mwezi ogw'omusanvu, ku lunaku olw'omwezi olw'ekkumi, munaabonerezanga emmeeme zammwe, so temukolanga mulimu gwonna, enzaalwa newakubadde omugenyi atuula mu mmwe: kubanga ku lunaku olwo kwe banaabatangiririranga, okubalongoosa; munaabanga balongoofu mu bibi byammwe byonna mu maaso ga Mukama.\nOlwo ye ssabbiiti ey'okuwummula ey'okwewombeekerako gye muli, era munaabonerezanga emmeeme zammwe: lye tteeka ery'emirembe gyonna.\nEra kabona, anaafukibwangako amafuta era anaayawulibwanga okuba kabona mu kifo kya kitaawe, anaatangiriranga era anaayambalanga ebyambalo ebya bafuta, ebyambalo ebitukuvu:\nera anaatangiriranga awatukuvu awaayawulibwa, era anaatangiriranga eweema ey'okusisinkanirangamu n'ekyoto; era anaatangiriranga bakabona n'abantu bonna ab'ekibiina.\nOlunaku olwokutangirirako ekiibi lulina okuba nga lutwalibwa nga lwanjawulo nyo era nga lwawulibwa kubisikirize ebilala byona ebya weeks. Mazima bulk kintu kyonna ekya weeks kyanjawulo okuva kukinewakyo era kirina amakulu gakyo n'okuyigiriza kwakyo, kyoka byonna byonna bikiriziganya era bikwatagana bulungi bulk kimu nekinakyo. Byonna byona nga balina amakulu agasonze ku Mutwe (Yesu Messiah me Kanisa ye).\nOkutegeera obulungi amakulu g'olunaku olwokutangirira ekiibi n'emilimi g'olunaku luno tuteekwa okumanya nti Yesu Omwana wa kitaffe Omukulu ye Kabona Omukulu owa bakabona bonna ab'ekanisa eyomurembe guno ogw'enjiri, era bakabona bano gwe mubiri gwa Yesu Mukama waffe, kyoka atera Yesu Mukama waffe gw'emutwe gwe Kanisa era ffe tuli bitundu bya mubiri gwa KABONA OMUKULU nga Aaron bweyali Kabona Omukulu eri Bakabona beyawereza n'abo Muweema kyoka yalifukibwako amafuta okubeera Kabona Omukulu ow'abantu bonna Yisirali eyali ekikirira abantu ab'omunsi abali betaaga okutangirira okugibwako ebiibi basobole okudda munkolagana ennungi eyokugonda okuwereza Kitaffe YHWH OMUKULU owamaanyi.\nNga bwekiri nti okwawulibwa kwa bakabona kwabonna abakola ebitundu by'omubiri gwa Massia, atera nga omulimu guno gutwalira ddala ebbanga ely'omuerembe gw'enjiri ogwona bwekityo omulimu okwokutangirira oly'ekibi n'okuwaayo ssadaka olw'ekiibi gutandika me Yesu Mukama waffe Omutwe naffe ebitundu by'omubiri gwe naffe n'etugabana kubonabona Mukama waffe kweyatulekera okumugoberera mu bigere bye. Era okubonabona kuno kutwalira ddala ekiseera n'omurembe gwonna ogw'enjiri nga bwetusobola okukirba mu;\n(1Petero 4:13) naye, kubanga mussa kimu mu bibonoobono bya Kristo, musanyukenga; era ne mu kubikkulibwa kw'ekitiibwa kye mulyoke musanyuke n'okujaguza.\nBwe muvumibwanga olw'erinnya lya Kristo, mulina omukisa; kubanga Omwoyo ogw'ekitiibwa era ogwa Katonda atuula ku mmwe.\n(Abarumi 8:17) naye bwe tuli abaana, era tuli basika: abasika ba Katonda, era abasikira awamu ne Kristo; bwe tubonaabonera awamu, era tulyoke tuweerwe wamu ekitiibwa.\nKubanga ngera ng'okubonaabona okw'omu biro bya kaakati nga tekutuuka kwenkanyaankanya n'ekitiibwa ekigenda okutubikkulirwa ffe.\n(2Abako 1:7) era okusuubira kwaffe kunywera eri mmwe; nga tumanyi nti nga bwe mussa ekimu mu bibonyoobonyo, era bwe mutyo musse ekimu ne mu kusanyusibwa.\nKubanga tetwagala mmwe obutategeera, ab'oluganda eby'okubonaabona kwaffe okwatubaako mu Asiya, bwe twazitoowererwa ennyo nnyini okusinga amaanyi gaffe, era n'okusuubira ne tutasuubira kuba balamu: (Abafiripi 3:10, Abakolosayi 1:24, 2Tim2:12, 1Petero 5:1,10).\nOlunaku "olwokutangirira ekiibi" mu kisikirize lwali lunaku lwa ssaawa abbiri munya (24 hours), kyoka tulaba nga mukitukiridde ekyomwoyo nga nga murembe mulamba ogw'enjiri gwona lwe lunaku olwokutangirira ekiibi. Era nga omurembe ogw'enjiri bwegugwaako omulimu ogw'okutangirira gukooma awo, olwo ekitiibwa, n'omukisa n'ebitandika nga Kabona Omukulu ow'ensi (Yesu n'omugole we nga bagatiddwa wamu Omutwe n'omubiri) bonna bayimirire Kabona Omukulu wamu ne bakabona abawereza wansi we okuba KABAKA era KABONA mungeri ya Melkizadeki nga bwetukiraba mu (Abebulaniya 5:10) nti Katonda gwe yayita kabona asinga obukulu ng'engeri ya Merukizeddeeki bw'eri.\nMukiseera ekyo Yesu Mukama waffe Omutwe era Omwana wa kitaffe Omukulu aliyimirira kunsi (nga bikulwa eri bonna naye nga talabika n'amaaso ga mubiri) nga so KABAKA na KABONA OMUKULU kyoka, nga NAABBI OMUKULU "Musa yagamba nti Mukama Katonda alibayimiririza nnabbi aliva mu baganda bammwe nga nze; oyo mumuwuliranga byonna by'alibagamba. Olulituuka buli mwoyo ogutawulira nnabbi oli gulizikirizibwa mu ggwanga. (Ebikolwa 3:22-23). Kino kiribaawo ddi mu myaka olukumi egyebufuzi bwa Massia wamu n'eba Kabona be, olwo nga Naabbi OMUKULU, KABONA OMUKULU era KABAKA asomesa bonna ab'omunsi okutegeera amazima bonna basobole okutegeera n'okugondera kitaffe YHWH OMUKULU era abali lemererwa balizikirizibwa okuva munsi nga bagenda mu kufa okwokubiri (Second death).\nKunkomerero y'omurembe gwa Bayudayah Yesu Omwana wa kitaffe Omukulu yewaayo yekka eri Yisirili nga NAABI, KABONA era KABAKA nga akola emilimu Gino;\nNga NAABI yasomesa nga KABONA yewaayo yekka kyetusooma mu (Abebulaniya 7:27); atawalirizibwa, nga bakabona abasinga obukulu bali, okuwangayo ssaddaaka buli lunaku, okusooka olw'ebibi bye yennyini, oluvannyuma olw'ebyo eby'abantu: kubanga okwo yakukolera ddala omulundi gumu, bwe yeewaayo yennyini. Nga KABAKA yebagala Ku Ndogoyi nayingira Yerusalem ekibuga ekikulu nga amaliriza obuwereza gwe munsi omurundi gwe ogwasooka okujja (Matayo 21:5-9) Mubuulire muwala wa Sayuuni nti Laba, Kabaka wo ajja gy'oli. Omuteefu, nga yeebagadde endogoyi, N'akayana omwana gw'endogoyi.\nAbayigirizwa ne bagenda, ne bakola nga Yesu bwe yabalagira\nne baleeta endogoyi, n'omwana gwayo, ne bazissaako engoye zaabwe; n'azituulako.\nAbantu bangi ab'omu kibiina ne baaliira engoye zaabwe mu kkubo; abalala ne batema amatabi ku miti, ne bagaaliira mu kkubo.\nEbibiina ebyamukulembera, n'ebyo ebyava ennyuma ne byogerera waggulu, ne bigamba nti Ozaana eri omwana wa Dawudi: Aweereddwa omukisa ajja mu linnya lya Mukama: Ozaana waggulu mu ggulu.\nWewankubadde ebyo byonna byaliwo kyali kyanaku nti sibangi abamutegeera Yesu Omwana wa kitaffe YHWH OMUKULU nti yali Naabi, Kabona era KABAKA.\nMukiseera kino eky'engiri eKanisa ya Yesu Mukama waffe, Omubiri gwe bokka bebasobodde okumutegera nga Omusomesa eyaava eri Kitaffe YHWH OMUKULU newankubadde nga siKanisa yokka yelina okumutegera, naye abantu gonna bagenda kumumanya bulungi nga ekkanisa emaze okugatibwa awamu obulungi ne Omutwe gwaayo Massia Omwana wa kitaffe YHWH OMUKULU.\nMukwawulibwa kwa bakabona mundagaano enkadde twalaba Aaron n'abaana be bakirira Mukama waffe Yesu Omutwe wamu n'eKanisa ye Omubiri gwe about abayitibwa ekitonde ekigya, ssedume w'ente nga ekikirira obulamu obw'omubiri, kyoka kati mukitukiridde; Aaron n'ebatani be kye Kibiina ekyabo abafukiddwako amafuta (Omutwe n'Omubiri) kyoka ente n'embuuzi biragga enjawulo newankubadde nga bilaga okubonabona owe kumu Omutwe n'omubiri nga gonna bawaayo okuwereza olwokutangirira ekiibi.\nOLUNAKU OLUSOOKA OLWOKUTANGIRIRA -ENTE\nEnte yari ekikirira Yesu nga amaze okuweeza emyaka asatu (30) omutu atukiridde eyewaayo yekka okufa Ku lwaffe. KABONA OMUKULU nga bwetumaze okulaba nti Yesu eyafukibwako amafuta kitegeeza Yesu Omutwe era n'omubiri gwe bamanyibwa kitaffe YHWH OMUKULU okuva kukutondebwa kw'ensi. Enjewuulo eri wakati w'ekitonde ekigya n'omuntu ow'omuka eteekwa okulagibwa bulungi kubanga omuntu Yesu eyewaayo kuba omutango Ku myaka 30 yeyatondebwa (mukitibwa eky'omuggulu) era nga mugagga naye kulwaffe yewaayo naleeka ebitiibwa, nafuka omwavu kulwaffe bweyayambala omubiri asobole okuba omutango ogwetagiisa okununula omuntu Adam ne abaana be Kubanga okufa bwe kwabaawo ku bw'omuntu, era n’okuzuukira kw'abafu kwabaawo ku bwa muntu.\nKuba bonna nga bwe baafiira mu Adamu, era bwe batyo mu Kristo bonna mwe balifuukira abalamu. (1Abak 15:21-22)\nOlwokuba nga ekibonerezo ky'omuntu kwali kufa kyalikigwanira omununuzi okufuuka omuntu (okwambala omubiri) awatali ekyo kyalitekisobooka. Omuntu Adam yayonona era ekibonerezo ekyamuweebwa kyakufa, n'olwekyo kyalikigwanira Yesu okufuka omuntu nga Adam alwoke asobole okusasula omutango ogwetagisa era asobole okudda mukifo kya Adam awatali ekyo kyalitekisobooka omuntu okununulibwa. Okuteesa kwa kitaffe YHWH kutulagibwa mu (Yokana 1:14) Kigambo n'afuuka omubiri, n'abeerako gye tuli (ne tulaba ekitiibwa kye, ekitiibwa ng'eky'oyo eyazaalibwa omu yekka Kitaffe), ng'ajjudde ekisa n'amazima.\n(Isaaya 53:10) Naye Mukama yasiima okumubetenta; amunakuwazizza: bw'ofuulanga obulamu bwe okuba ekiweebwayo olw'ekibi, aliraba ezzadde, alyongera ku nnaku ze, n'ebyo Mukama by'ayagala biriraba omukisa mu mukono gwe.\nBwekityo engeri Messiah Yesu gyeyewaayo okuba omutango, okununula omuntu Mu kiibi Yesu bweyafa era nazzukira kyali tekisoboka ate bwe yazukira okuddamu okuba mu kitiibwa ky'omuntu. Kale yebazibwe Kitaffe Katonda omuyinza webintu byonna kubanga saddaka gyeyawaayo yali ya Mirembe n'amirembe okununula Adam ne zadde lye okuba mubisibe me komera ely'okufa era nga ekyo kyali ekibonerezo ekyokulya ekibala. N'olwensonga YHWH olwokuba yali nga agenda kumuwa ekitiibwa yalina okumuwa obulamu n'ekitiibwa obutali bwa kunsi obutali bwa kitiibwa.\nEno yali enteekateeka ya YHWH eri Omwana we Yesu Massia, okumugumiriza okusinga omuntu gwe yanunula era nga alina okumuza Mu kitiibwa kye ekyasooka ekyo mu Ggulu ekisinga bamalayika n'abobuyinza, n'abamasaza bweyamugulumiza n'amutuuza ku mukono ogwa dyo namuwa okusikira obulamu bwa YHWH kitaffe omuyinza w'ebintu byona. Kale bino n'essanyu eddala elyatekebwa mu Yesu mu maaso he bweyamala okugumikiriza omusalaba munsonyi nga bwekiragiddwa mu (Abebula 12:2) nga tutunuulira Yesu yekka omukulu w'okukkiriza kwaffe era omutuukiriza waakwo, olw'essanyu eryateekebwa mu maaso ge eyagumiikiriza omusalaba, ng'anyooma ensonyi, n'atuula ku mukono ogwa ddyo ogw'entebe ya Katonda.\n(Abafiripi 2:9) Era Katonda kyeyava amugulumiza ennyo n'amuwa erinnya liri erisinga amannya gonna;\n10 buli vviivi lifukaamirirenga erinnya lya Yesu, ery'eby'omu ggulu n'eby'oku nsi n'ebya wansi w'ensi,\n(Abebu1:3,4) oyo bw'ali okumasamasa kw'ekitiibwa kye n'ekifaananyi kye ddala bw'ali, era bw'asitula ebintu byonna n'ekigambo eky'obuyinza bwe, bwe yamala okukola eky'okunaaza ebibi, n'atuula ku mukono ogwa ddyo ogw'Obukulu waggulu;\nng'asinga obulungi bamalayika bw'ati nga bwe yasikira erinnya eribakira bo.\nObulamu obugya Mukama waffe Yesu bweyafuna obwekitiibwa mukifo ky'obulamu obw'omuntu era nga empeera olwa sadaka gye yawaayo bwebulamu obwa obwokuba Kabona. Wadde kituufu nti sadaka Yesu gyeyawaayo teyatukirira okutuusa nga kiwedde Ku musalaba (Ku muti) era n'ekirabo oba empeera nayo teyatukirira okutuusa okuzukira nga enaku satu zimaze okuyitawo kyoka mukulaba kwa kitaffe YHWH kyali kiwedde Mukama waffe Yesu bweyawaayo yekka nga sadaka (ente ssedume) nga alaga ekifanaanyi kyokufa kwe Mu kubatizobwa. Owa kimubalibwa okuba nga afudde eri obulamu obw'okunsi n'ebigendererwa byo obulamu munsi muno gamba ekitiibwa, obugagga, obufuzi, amasanyu, okuwasa n'okuzala, bwekityo mungeri yemu kitugwanidde okufa eri obulamu n'ebitiibwa ebiri munsi muno nga Omutume Paul bwatulaga mu (Abarumi 6:11) Bwe mutyo nammwe mwerowoozenga okubeera abafa ku kibi, naye abalamu eri Katonda mu Kristo Yesu.\nKale ekibi kiremenga okufuga nu mubiri gwammwe ogufa, okuwuliranga okwegomba kwagwo: so temuwangayo bitundu byanmwe eri ekibi okubanga eby'okukoza obutali butuukirivu; naye mwewengayo eri Katonda, ng'abaamu abaava mu bafu, n'ebitundu byammwe okubanga eby'okukoza obutuukirivu eri Katonda.\nMukama waffe Yesu okukirizibwa kitaffe YHWH omuyinza w'ebintu byonna, mukiseera ekyo kweyawula, n'okukiraba nga ekiwedde era nga omufu, kyakakasibwa nga afukibwako Omwoyo Omutukuvu nga akabonero akakasa nti Mukama waffe Yesu okukirizibwa kitaffe YHWH. Bwekityo tukiraba nti okutibwa owe ente enume kwali kulaga kufa kwa Mukama waffe Yesu Mu kiseera eky'okufukibwako amafuta nga juzibwa Omwoyo Omutukuvu. Bino ebigambo bimwogerwako nabbi mu (Abebu 10:7,9,14) bwebiti;\nNe ndyoka njogera nti Laba nzize (Mu muzingo gw'ekitabo ekyampandiikwako) Okukola by'oyagala, ai Katonda. Era bwati nti\nKubanga olw'okuwaayo ssaddaaka emu yatuukiriza okutuusa emirembe gyonna abatukuzibwa.\nMuzima okutibwa kwa ssedume w'ente olw'ekibi kwali kulaga emyaka essatu n'ekitundu Mukama waffe Yesu gyemala nga mubuwereza nga giraga bulungi ddala nti byonna ebyo mubulamu bunk kunsi yali abiwaddeyo okuvira ddala mukaseera akokubatizibwa.\nMukama waffe Yesu nga maaze okujuzibwa Omwoyo Omutukuvu, mukiseera ekyo yali kitonde kigya mu obulamu bwa YHWH kitaffe omuyinza w'ebintu byonna (waffe nga yali tanazzukira) era awo mumbeera eyo yayogera ebigambo bino mu (Yokana 14:10,24)\n"Omubbi tajja wabula okubba, n'okutta, n'okuzikiriza. Nze najja zibe n'obulamu, era zibe nabwo obungi." Era n'ewano bwati;\n"Atanjagala takwata bigambo byange: n'ekigambo kye muwulira si kyange, naye kya Kitange eyantuma."\n(Lukka 22:42) ng'agamba nti Kitange, bw'oyagala, nziyaako ekikompe kino: naye si nga nze bwe njagala, naye ky'oyagala ggwe kikolebwe. Bwatyo Mukama waffe Yesu neyewaayo nga sadaka nga atukiridde bulungi nga omuntu nga talina kibi.\nKale tufube okwetegereza amakulu g'olunaku olwokutangira tusobore okutegera obulungi; Aaron yanazibwa amakulu nti abeere nga mulongofu nga talina kibi, bwekityo Omutwe n'omubiri bya Mukama waffe Yesu biteekwa okuba nga tebilina kibi nga Omutume (1Yokana 3:9) Buli muntu yenna eyazaalibwa Katonda takola kibi, kubanga ensigo ye ebeera mu ye; so tayinza kukola kibi, kubanga yazaalibwa Katonda.\nKu kino abaana ba Katonda n'abaana ba Setaani kwe balabikira: buli muntu yenna atakola butuukirivu si wa Katonda, newakubadde atayagala muganda we.\nEkitonde ekigya tekikola kibi era omulimu gwekitonde ekigya kwekuuma bulk kiseera okulaba nga omuntu omukadde n'ebikolwa bye tebiddamu okuba n'bulamu muye omulundu ogwokubiri. Kubanga omuntu omukadde gwagabana obulamu n'omuntu omugya kitegeeza nti omuntu omukadde akyali mulamula era nga omuntu omugya alemereddwa okuwangula, kyokka omukadde bwa wangula nafuga omuntu omugya kitegeeza nti omuntu omupya afudde.\nAaron yayambalanga ebyambalo ebyenjawulo nga agenda okuwereza nga bwekiragibwa bwe kiti;\nAaron bwatyo nayingira Mu watukuvu n'awatukuvu enyo me ssedume w'ente y'ekutangirira ekibi wamu he ndigga eyekiwebwayo ekyokyebwa. Awo Aaron nawaayo ente eyekiwebwayo olw'ekibi (ente nga ekikirira ) he bwatyo neyetangirira wamu me bakabona bawereza nano wamu n'enyumba he (abakiriza bonna bano be Baleevi) nga bwekigibwa wano (Ekyabaleevi 16:11) Awo Alooni anaayanjulanga ente ennume ey'ekiweebwayo o1w'ekibi, eyiye ku bubwe, ne yeetangirira ye n'ennyumba ye, n'atta ente ennume ey'ekiweebwayo olw'ekibi, eyiye ku bubwe:\nAwo anaddiranga ekyoterezo ekijjudde amanda ag'omuliro ng'agaggya ku kyoto mu maaso ga Mukama, n'embatu ze nga zijjudde obubaane obw'akaloosa obusekuddwa ennyo, n'abuleeta munda w'eggigi: ate era kiragibwa bulungi (Ekyabaleevi 16:3-13) bwekiti;\nBwotununurira Mu kisikirize n'ekyo kyenyini ekitukiridde, katugerageranye emitendera egyebyo Mukama waffe Yesu byeyakola wamu nekifanaanyi kyobunabbi Mu mirimu gye; Mukama waffe Yesu yeyawulira obuwereza Ku myaka 30 era amangu ago ekitonde ekigya naweebwa Omwoyo Omutukuvu, obulamu bwe nga omuntu nabuwaayo okubaka sadaka (gw'emusaayi gw'ente ennume) era ekinunuro kyangi eri kitaffe YHWH okujjawo ebibi bya bantu nga sibabakiriza bokka wabula abantu byonna munsi. Bwatyo nayingira Mu watukuvu nabeera awo nga awereza okutuusa okufa natwalibwa Mu watukuvu enyo Mu obulamu obw'omwoyo nga kitaffe YHWH bwalina.\nKino tukisomoko Mu (Abebulaniya 5:8) nti;\nnewakubadde nga Mwana, naye yayiga okugonda olw'ebyo bye yabonaabona:\nAwo bwe yamala okutuukirizibwa, n'afuuka ensonga y'obulokozi obutaggwaawo eri abo bonna abamuwulira;\nKatonda gwe yayita kabona asinga obukulu ng'engeri ya Merukizeddeeki bw'eri.\nGwe tulinako ebigambo ebingi okwogera era ebizibu okutegeeza, kubanga mufuuse baggavu b'amatu.\nKatweyongereyo tulabe amakulu amalala mu (Abaleevi 16:27-29)\nEra lino linaabanga tteeka gye muli emirembe gyonna: mu mwezi ogw'omusanvu, ku lunaku olw'omwezi olw'ekkumi, munaabonerezanga emmeeme zammwe, so temukolanga mulimu gwonna, enzaalwa newakubadde omugenyi atuula mu mmwe: kino kyali kiraga emirimu gya Mukama waffe Yesu nga ensi bweyali egilaba. Gyebali bwali busirusiru okuddira obulamu bwe nabuwaayo okuba ekitagasa gamba okubwonona, era Bali tebasobola kulaba nti Mukama waffe Yesu ekiwebwaayo era omutango okusasulira ekibi kya Taata Adam, era tebasola kulaga obugonvu Mukama waffe Yesu bweyalina eri kitaffe omuyinza w'ebintu byonna.\nBwetunurira obulamu bwa Mukama waffe Yesu okumala emyaka esatu n'ekitundu, gyona emyaka esatu gilaga ekifanaanyi bwekiti; sadaka ye okuwaayo omubiri gwe eri ensi busirusiru eri abakiriza sadaka eyakirizibwa kitaffe YHWH etabulako yadde akatono bwekati. Emyaka esatu nga yewaddeyo teyakola byayagala wabula okwewaayo okuba omutango Ku lwekibyonono by'abantu. Mu kitabo kya (1Petero 3:18) Kubanga era ne Kristo yabonyaabonyezebwa olw'ebibi omulundi gumu, omutuukirivu olw'abatali batuukirivu, atuleete eri Katonda; bwe yattibwa omubiri, naye n'azuukizibwa omwoyo;\nEra yagenderamu n'abuulira emyoyo egiri mu\n(1Cor 15:44) gusigibwa nga mubiri gwa mukka; guzuukizibwa mubiri gwa mwoyo. Oba nga waliwo omubiri gw'omukka, era waliwo n'ogw'omwoyo.\nEra bwe kityo kyawandiikibwa nti Omuntu ow'olubereberye Adamu yafuuka mukka mulamu. Adamu ow'oluvannyuma yafuuka mwosyo oguleeta obulamu.\nOmurimu ogwaddako nga amaze okuwaayo obulamu nga omutango kwekutwala omusaayi Mu watukuvu enyo nga bwekiragibwa mu (Ekyabaleevi 16:14) awo anaatoolanga ku musaayi gw'ente ennume, n'agumansira n'engalo ye ku ntebe ey'okusaasira ebuvanjuba; era anaamansiranga ku musaayi mu maaso g'entebe ey'okusaasira n'engalo ye emirundi musanvu.\nKino kyenyini Mukama waffe Yesu yalina okutwala omusaayi kuntebbe ey'okusasira nga Aaron bweyakola mu kifaanyi kubanga ffe twagulwa n'amusaayi nga bweragibwa omutume mu (1Petero 1:19-21) wabula n'omusaayi ogw'omuwendo omungi, ng'ogw'omwana gw'endiga ogutaliiko bulema newakubadde ebbala, ye Kristo:\neyategeerebwa edda ensi nga tezinnatondebwa, naye n'alabisibwa ku nkomerero y'ebiro ku lwammwe,\nabakkiriza ku bubwe Katonda eyamuzuukiza mu bafu n'amuwa ekitiibwa; okukkiriza kwammwe n'okusuubira biryoke bibeerenga mu Katonda. Bwekityo Mukama waffe Yesu oluvanyuma owe nakku Anna yagenda mu Ggulu Mu kubeerawo kwa kitaffe YHWH okumuwa aripota y'omurimu gwamaliriiza nga bwetusooma mu\n( Abebub 9:24) Kale ebifaananyi by'ebyo eby'omu ggulu kyabigwanira okunaazibwa n'ebyo, naye eby'omu ggulu byennyini okunaazibwa ne ssaddaaka ezisinga ezo.\nKubanga Kristo teyayingira mu kifo ekitukuvu ekyakolebwa n'emikono ekyafaanana ng'ekyo eky'amazima naye mu ggulu mwennyini, okulabika kaakano mu maaso ga Katonda, ku lwaffe:\nOKUTANGIRIRA OKUDAAKO EMBUZI YA MUKAMA.\nKati katuuve Ku ntebbe ey'okusasira tufulume ebweru tulabe omurimu omulala ogukolebwa (Ekyabaleevi 16:5-10) Awo anaatwalanga ku kibiina ky'abaana ba Isiraeri embuzi ennume bbiri okuba ekiweebwayo olw'ekibi, n'endiga ennume emu okuba ekiweebwayo ekyokebwa. Awo Alooni anaayanjulanga ente ennume ey'ekiweebwayo olw'ekibi, eyiye ku bubwe, ne yeetangirira ye n'ennyumba ye.\nEmbuzi ebbiri zino azagyibwanga mu banana ba Yisirairi zali zikirira abantu bonna Mu murembe guno ogw'enjiri abayingira Mu Kukiriza nebawaayo obulamu bwabwe okutuusa okufa nga bawereza kitaffe omuyinza w'ebintu byonna YHWH kino kyogerwako mu (Abebu 13:13) Kale tufulume okugenda gy'ali ebweru w'olusiisira nga twetisse ekivume kye. Kubanga wano tetulina kibuga ekibeerera, naye tunoonya ekigenda okujja. Kale mu oyo tuweereyo eri Katonda bulijjo ssaddaaka ey'ettendo, kye kibala eky'emimwa egyatula erinnya lye. (Abebu 2:15) era alyoke abawe eddembe abo bonna abali mu buddu obulamu bwabwe bwonna olw'entiisa y'okufa. Kubanga mazima bamalayika si b'ayamba, naye ayamba zzadde lya Ibulayimu.\nOkuba amakulu ku Mbuzzi ebbiri okufunako Embuzi emu ebeere eya kitaffe YHWH era mbuzi Ku ey' Azezeeri. Kino nakyo kikulu nyo kubanga omutonzi awa abantu be omukisa abamukiriza okusalawo ekyo kyebalina okuba. About abasalawo obulungi okumugondera nga bwayagala abawa empeera. Buli omu ayewaayo okuba sadaka mu Mirembe guno ogw'enjiri (olwo lunaku lw'okutangirira) okutibwa kujja eri bonna abamukiriza mu kiseera kino. Abakiriza be tusoma mu kitabo kya (Abarumi 8:17)\nnaye bwe tuli abaana, era tuli basika: abasika ba Katonda, era abasikira awamu ne Kristo; bwe tubonaabonera awamu, era tulyoke tuweerwe wamu ekitiibwa.\nKubanga ngera ng'okubonaabona okw'omu biro bya kaakati nga tekutuuka kwenkanyaankanya n'ekitiibwa ekigenda okutubikkulirwa ffe. Era bulk amukiriza mukiseera kino nayingira Mu lugya nawaayo obulamu bwe okuba sadaka akirizibwa. Kati abo abafuba okukuma endagaano yabwe mu bwesingwa nga bawereza kitaffe omuyinza w'ebintu byonna abo y'Embuzi ya Mukama waffe, ate about abaremererwa okukuuma endagaano yabwe y'Embuzi ya zezeeri.\nAwo bw'anaamaliranga ddala okutangirira awatukuvu, n'eweema ey'okusisinkanirangamu, n'ekyoto, anaayanjulanga embuzi ennamu: awo Alooni anaateekanga emikono gye gyombi ku mutwe gw'embuzi ennamu, n'ayatulira ku yo obutali butuukirivu bwonna obw'abaana ba Isiraeri, n'ebyonoono byabwe byonna, ebibi byabwe byonna; n'abiteeka ku mutwe gw'embuzi, n'agisindiikiriza mu ddungu mu mukono gw'omuntu eyeeteeseteese: era embuzi eneesituliranga ku yo obutali butuukirivu bwabwe bwonna n'ebutwala mu nsi eteriimu bantu: kale embuzi anaagiteeranga mu ddungu. Jjukira nti EMBUZI eno tugwogeddeko emabega n'etugamba eno entegeeza abo abakiriza abwaayo sadaka naye nebatukiriza endagaano yabwe. Abakiriza bano bebasalawo okufa eri ensi naye nebaremererwa okukituriza, bano sibebamu nano abasalawo okudda emmabega nebaava mu kukiriza wabula bano be bagala ekitiibwa by'ensi, obulamu, kyokka nga bagala ne Katonda, balagiddwa Mu (Okuba 7:9, 13-17) Oluvannyuma lw'ebyo ne ndaba, era laba, ekibiina kinene omuntu yenna ky'atayinza kubala, mu buli gwanga n'ebika n'abantu n'ennimi, nga bayimiridde mu maaso g'entebe ne mu maaso g'Omwana gw'endiga, ga bambadde ebyambalo ebyeru, amatabi g'enkindu mu mikono gyabwe;\nOmu ku bakadde n'addamu, ng'aŋŋamba nti Bano abambadde ebyambalo ebyo ebyeru, be baani, era bava wa?\nNe mmugamba nti Mukama wange, gw'omanyi. N'aŋŋamba nti Bano be baava mu kubonaabona kuli okungi, ne bayoza ebyambalo byabwe, ne babitukuza mu musaayi gw'Omwana gw'endiga.\nKyebavudde babeera mu maaso g'entebe ya Katonda; ne bamuweerezanga emisana n'ekiro mu yeekaalu ye: n'oyo atudde ku ntebe alitimba eweema ye ku bo.\nTebalirumwa njala nate, so tebalirumwa nnyonta nate, so omusana tegulibookya, newakubadde okwokya kwonna:\nkubanga Omwana gw'endiga ali wakati w'entebe y'anaabalundanga, era alibaleeta eri enzizi ez'amazzi ag'obulamu: era Katonda alisangula buli zziga mu maaso gaabwe.\nEra bano abakiriza bogerwako omutume Paulo mu (1Abak3:15).\nNewankubadde nga bano bafirwa empeera n'engule olw'obutatukiriza buvunanyizibwa bwabwe, balina ensiggo y'obutukirizi era bagala kitaffe omuyinza w'ebintu byonna YHWH munda mitiima gyebwe bogerwako bwebati (1Abak 9:27) naye nneebonereza omubiri gwange era ngufuga: mpozzi, nga maze okubuulira abalala, nze nzekka nneme okubeera atasiimibwa.\nWaliwo esuubi eri bano okulokorebwa kubanga tebavola Omwoyo Omutukuvu (1Abak5:5) okuwaayo ali bw'atyo eri Setaani omubiri okuzikirizibwa, omwoyo gulyoke gutokoke ku lunaku lwa Mukama waffe Yesu.\nawo anaanaabiranga omubiri gwe n'amazzi mu kifo ekitukuvu, n'ayambala ebyambalo bye, n'afuluma, n'awaayo ekiweebwayo ekyokebwa ekikye n'ekiweebwayo ekyokebwa eky'abantu, ne yeetangirira ye n'abantu. Esadaka zino ebbiri zirina ebifanagana ente wamu ne mbuzzi nga bwekiragibwa mu (Ekyabaleevi 16:3-5) amakulu agalimu nti Mukama waffe Yesu kyeyayitamu naffe tukiyitamu era tulina okutambulira mu begere bye; Kubanga oyo atukuza era n'abo abatukuzibwa b'omu bonna: kyava alema okukwatibwa ensonyi okubayitanga ab'oluganda,\nng'ayogera nti Ndibuulira baganda bange erinnya lyo, Ndikuyimba wakati mu kkuŋŋaaniro.\nOMUKISA OGUDIRIRA OKUTANGIRIRA\nKubanga oyo atukuza era n'abo abatukuzibwa b'omu bonna: kyava alema okukwatibwa ensonyi okubayitanga ab'oluganda,\nng'ayogera nti Ndibuulira baganda bange erinnya lyo, Ndikuyimba wakati mu kkuŋŋaaniro. Awo kitegeeza nti abantu batabaganye ne Mutonzi wabwe era nga Bali omu. Era kino kyekijja okubaawo mangu ddala eri abalonde bonna; (Okuba 21:3-5) Ne mpulira eddoboozi eddene eriva mu ntebe nga lyogera nti Laba, eweema ya Katonda awamu n'abantu, era anaatuulanga wamu nabo, nabo banaabeeranga bantu be, naye Katonda yennyini anaabeeranga wamu nabo, Katonda waabwe:\nnaye alisangula buli, zziga mu maaso gaabwe; era okufa tekulibaawo nate; so tewaabengawo nate nnaku newakubadde okukaaba newakubadde okulumwa: eby'olubereberye biweddewo.\nN'oyo atuula ku ntebe n'ayogera nti Laba, byonna mbizzizza buggya. N'ayogera nti Wandiika: kubanga ebigambo ebyo bya bwesige era bya mazima.\nN''aŋŋamba nti Bituukiridde. Nze ndi Alufa ne.\nOmutonzi aganda kufula emmeza y'ebigere bye ey'ekitiibwa n'ettendo bwati; (Isaayah 60:13) Ekitiibwa kya Lebanooni kirikujjira, enfugo n'omuyovu ne namukago wamu; okuwoomya ekifo eky'awatukuvu wange, era ndifuula ekifo eky'ebigere byange okuba eky'ekitiibwa.(Isaayah 66:1) Bw'ati bw'ayogera Mukama nti Eggulu ye ntebe yange, n'ensi ye ntebe y'ebigere byange: nnyumba ki gye mulinzimbira? era kifo ki ekiriba ekiwummulo kyange?\n2 Kubanga bino byonna omukono gwange gwe gwabikola, era ebyo byonna ne bibaawo bwe bityo, bw'ayogera Mukama: naye omwavu era alina omwoyo oguboneredde era akankanira ekigambo kyange ye wuuyo gwe nditunuulira. Okutangirira kulina engeeri ebbiri (1) Okutangirira okwensi yonna okugibwaako ekibi kya Taata Adam (2) okutangirira kwa bakabona era guno omurimu gwegusooka mu kiseera kino eky'enjiri era n'oluvanyuma OKUTANGIRIRA abantu bonna mu murembe oguddako kale abaoluganda tufuube nyo okufuna empeera n'omukisa gwetwafuna okutegeera amazima;\nOkubanga bwetutagonda okuwulira Omwana we omu era nabbi Omukulu tujja kusalibwako ku mugabo ogw'ekitiibwa ogw'okusikira oby'obusika bya kitaffe omuyinza w'ebintu byonna YHWH mu linya Yesu Amina.\nNkwagaliza okusooma obulungi n'okutegeera\nBivunuddwa Muganda wamwe\nLaban Paul Ssewanyana


Bukedde Online - Mulekere awo okunywesa abaana amata g'ente\nMulekere awo okunywesa abaana amata g'ente\nAbalwanirizi b'eddembe batutte eddwaaliro ly'abakyala e Mulago mu kkooti\nMaama yonsa omwana omuziyize okulumbibwa e...\nAbakyala abanywesa amata g'ente ku nywanto mubasindika kufuuka bawandwadde\nMinisita Moriku n'abakungu ba minisitule y'ebyobulamu ng'ayogera ku kuyonsa abaana\nMinisita omubeezi ow'ebyobulamu ebisookerwako, Dr. Joyce Moriku akubirizza abakazi abazadde okulekeraawo okuwa abaana abatannaweza myezi mukaaga amata g'ente kubanga galimu ebiriisa bitono ku ebyo omwana omuto bye yeetaaga.\nMinisita ategeezezza nti, waliwo abazadde abatafaayo ku bulamu bw'abaana baabwe mu kifo ky'okubayonsa obulungi basalawo kweyambisa mata g'ensolo n'emmere enkolerere okubaliisa y'ensonga lwaki abaana balwalalwala nga kino kiva ku kubeera nti emibiri gyabwe tegifuna mmere emala.\n"Amata g'ente ge mwesibako omugaso omukulu ogulimu masavu naye ebiriisa ebirala ebyetaagibwa omwana okusobola okukula obulungi tebiriimu. Abantu abamu munywesa abaana bammwe amata ne bagejja ne mulowooza nti baba bulungi so ng'ebiriisa ebirala baba tebabifunye kye muva mulaba bwe balumbibwa endwadde zibakosa".\nOkuyonsa kikulu era omukyala asaana okuyonsa omwana we mu ssaawa emu nga yaakamuzaala ate era alina okuyonseza emyezi mukaaga nga tannamuwa kyakulya kyonna okuggyako amabeere kubanga amata ga maama gabeeramu ebirungo byonna ate nga biteeketeeke bulungi okusobola okukuza omwana nga mulamu bulungi. Kyokka ne bw'aba atandise okubaako ebirala by'omuliisa kikulu okumuyonsa emirundi egitakka wansi w'etaano mu lunaku okumala emyaka ebiri.\nMinisita era ategeezezza nti, waliwo ebitongole ebityoboola eddembe ly'abakyala nga tebibakkiriza kuzaala ate ebirala tebibakkiriza kuwummula nga bazadde ekikyamu era tutandise okunoonyereza ku nsonga eyo gwe tunaakwatako waakuvunaanibwa.\nGavumenti eri mu kuteekateeka okulaba ng'ebbanga eriweebwa bannakawere okuwummula lyongerwako n'ery'abasajja okusobola okuyonsa obulungi abaana.\nAmakampuni agatunda emmere y'abaana abato tugalabula okukomya okutimba ebipande mu malwaliro n'okulangirayo kubanga basigudde abantu bangi ne bava ku kuyonsa ekivaako abaana abamu okufa.\nDr. Joyce Moriku\nSsebo twakuwa akalulu tuwe ku ssente tulyeko\nLuttamaguzi alojja ennaku y'ekkomera


Bukedde Online - Bengo eyali emmunyeenye ya Villa ne Cranes adibye!\nAba Kobs banjiyeeyo ku Misiri - Micho\nABAZANNYI bana ku 12 abaagobeddwa SC Villa bakyabuliddwa kiraabu nga n’omu, Steven Bengo, aba Express baamugobezza omukungu eyabadde amututteeyo.\nBengo, eyaliko kapiteeni wa Villa, Fahad Kawooya, eyali kapiteeni wa KCCA n’asalwako ne yeegatta ku Villa sizoni ewedde, Omunigeria Victor Emanyo ne Chrizestom Ntambi, eyasambirako e Vietnam, bakyabuliddwa ttiimu ebatwala okuva bwe baasaliddwaako Villa ku nkomerero ya sizoni.\nBengo, azannya ng’omuwuwuttanyi, omutendesi wa Express, Wasswa Bbosa yamusimbidde ekkuuli bwe yatwaliddwaayo omu ku bakungu baayo.\nBbosa yategeezezza nti wiiki ewedde, Lawrence Kato, naye eyakomyewo mu Express oluvannyuma lw’ebbanga eddene, yamusabye ayongere Bengo, Kirabira ne Karim Ndugwa (bonna baavudde mu Villa) mu ttiimu n’abagaana nti omutindo gwabwe tegutuuka bazannyi b’alina.\nKato yakkirizza nti yawa bakulu banne ekirowoozo ky’okwongera Bengo mu ttiimu nti kyokka bamwambalira bwambalizi nga bamubuuza nti, “Oleeta otya omuzannyi wa Villa, eyatuvuma nga tubazannya? Munoonyeze ttiimu endala.”.\nYe Bengo yagambye nti Express agyagala era singa emuwa ssente ze yeetaaga agizannyira. Abamu ku baasaliddwaako Villa abafunye ttiimu ye; Musa Doka (Simba), Derrick Walulya ne Augustine Nsumba (BIDCO), Nicolas Sebwato (Coastal Union eya Tanzania) ne Isaac Kirabira (Saints FC).\nAgava mu Saints, abaakeesogga ‘Azam Uganda Super League’, galaga nti bateesa ne Kawooya sso nga Ntambi yagenze South Afrika kunoonya ttiimu emutwala.\nKarim Ndugwa, eyabadde akomyewo mu Villa oluvannyuma lwa AFC Leopards eya Kenya okumusalako, kigambibwa nti Omuzungu Antonio Flores, atendeka Villa yamugobye nti tayagala basambi bakuliridde.\nExpress eriwo ku bwa Katonda


Bukedde Online - Babiri bawangudde empaka z'okulya\nEkitone lwe kibuutikira omulimu omusomerere: 'Nasoma bulimisa, kati ndya ku kuyimba'\nEmpaka zino zawanguddwa abavubuka babiri nga waliwo omu eyasesezza ennyo abalabi bwe yatuuse okulya amagi n’agaliirako ebikuta ate amenvu teyatawaanye kugasusa ng’alya buli n’ebikuta byakwo.\nAbavubuka nga bavaabira ebyokulya mu mpaka z'okulya.\nOLUGERO olugamba nti akafa omukkuto tekalulula, lutuukidde bulungi ku mpaka z'okulya ezaategekeddwa kansala wa Kyebando North, Henry Walakira ku lunaku lw'Ameefuga, abavubuka bwe beesowoddeyo okwetaba mu mpaka zino.\nBalonze abavubuka mu buli zooni okuli Nsooba, Katale, Central ne zooni endala nga babadde balina okulya ebyokulya okuli akagaati ka mwana akaaba kamu, amagi abiri (2), amenvu eminwe 14 akacupa k'amazzi kamu ne soda.\nAbavubuka abasinga obwedda balya tebawummuza mumwa waubla okwatuuse okulya amenvu awo abasinga we baaviiriddemu anti gaabadde mangi.\nAbakontanyi nga bavuubiika ebyokulya mu mpaka z'okulya ezaabadde e Kyebando.\nAbaasobodde okunywa mu bannaabwe akendo yabadde Ssonko Mataayo ng'ono yasoose kulya mugaati, amagi, amazzi, soda n'azzaako amenvu. Abalala obwedda kibayitirirako ne batanaka.\nAbamu obwedda bw ekituuka mu kunywa ebyokunywa okwabadde soda n'amazzi nga babisumulula bubi ne biyiika olwo abaabadde basala empaka okwabadde Sam Bidda Mugalu ne babasazaamu.\nWabula bangi ku baavuganyizza ekiseera kyatuuse ne bazza bye baalidde olwo abasazi b'empaka ne babasazaamu.\nEmpaka zino zawanguddwa abavubuka babiri nga waliwo omu eyasesezza ennyo abalabi bwe yatuuse okulya amagi n'agaliirako ebikuta ate amenvu teyatawaanye kugasusa ng'alya buli n'ebikuta byakwo.\nAbawagizi ba Matayo Sonko nga bamuyozaayoza oluvannyuma lw'okuwangula empaka z'okulya.\nKansala Walakira yategeezezza nti abavubuka bangi abali mu bitundu abalina ebitone ebitali bimu kyokka ne bafiira eyo obwavu olw'okubulwa omuntu asobola okubazuulamu ebitone ebyo.\nYagambye nti omuwanguzi bagenda kumuwa erinnya lya ssaabafensi olw'okulaga ekitone mu kulya. Empaka zino zaatandise na misinde mubunabyaalo, ssaako empaka z'okunyiiga, ne ludo nga mu byonna abantu beewangulidde ebirabo okuli kimeeme w'embuzi ne sseddume w'ente.\nEbintu bya Nakumatt biboyeddwa lwa bbanja\nGwe balumirizza okunyaga ez'ekibiina poliisi emuwonyezza


Bukedde Online - Eddakiika 40 Besigye ze yamaze ku kkooti\nEddakiika 40 Besigye ze yamaze ku kkooti\nSisinkana Pulezidenti wa Butuluuki omukambwe ng'ennumba akyalidde Museveni\nKino kika! Abakazi bayonsa ebisolo ng'abaana\nOmulamuzi yakoonye ku mmeeza, n’ayimuka ng’akabonero akalaga nti kkooti agyabudde. Kino yakikoze nga Besigye akyalemeddeko okuggusa engeri embi gy’ayisibwamu.\nBesigye mu kaguli\nBya EDWARD LUYIMBAAZI NE JOSEPH MUTEBI\nOMULAMUZI olwamaze okusoma omusango gw’okulya mu nsi olukwe, Besigye yayanguye mangu okuwanika omukono n’amulaajanira nti: Oweekitiibwa Omulamuzi, nzikiriza mbeeko kye njogera.\nNnina embeera enzibu gye mpitamu ate ng’embeera eno entuusiddwaako okumala emyaka etaano egiyise. Nnaakaggulwako emisango 50 mu bbanga eryo naye nga ku misango gino bansibira mu kaduukulu ka poliisi, tebantwala mu kkooti.\nNe lwe bantutte mu kkooti, sikkirizibwa kubaako kye njogera era ekyewuunyisa n’emisango egimu gigobebwa nga sseewozezzaako.\nDr. Kizza Besigye yayongedde okuttottolera kkooti eyabadde esirise be cce nti: Okulonda nga kuwedde, poliisi yankwata n’ensiba okumala ennaku 45 mu kifo ekitakkirizibwa mu mateeka!\nNtulugunyiziddwa nnyo n’okukolwako ebikolwa eby’effujjo kyokka ng’abakikola teri abagambako. Yannyonnyodde nti lwe yakwatibwa ku Lwokusatu nga May 11, yateekebwa mu mmotoka (vvaani) ya poliisi ne bagenda nga bamulinnyeeko ebigatto era emmotoka okuyimirira ng’alaba ali Nalufenya ku poliisi.\nYaggalirwa mu kaduukulu ka poliisi mwe yasula era n’akeezebwa matulutulu ne bamuteeka mu kamotoka ke kamu ne bamutwala ku kisaawe ky’ennyonyi e Jinja ne bamulinnyisa ennyonyi ya poliisi eyamutwala e Moroto.\nOmulamuzi James Eremye Mawanda Jumire mu kiseera ekyo yabadde asirise ng’awuliriza, wabula nga tawandiika era Besigye yabadde akyattottola, omuwaabi wa gavumenti Doreen Elima n’ategeeza omulamuzi nti: Oweekitiibwa Omulamuzi, omuwawaabirwa by’ayogera alina kubyogerera mu kkooti enkulu.\nKkooti eno terina buyinza kuwulira musango guno na kwewozaako era okukunnyonnyola nga naawe towandiika, kimala okukkaatiriza kye njogera. Omuwawaabirwa omuwadde omukisa okufuula kkooti olukung’aana lwa bannamawulire kubanga be bokka abawandiika by’ayogera.\nBesigye yayingiddemu mangu n’agamba nti by’annyonnyola omulamuzi tebikwata ku musango ogumuvunaanibwa, wabula bikwata ku bulamu bwe n’embeera emenya amateeka gye bamuyisaamu.\nOmulamuzi yasazeewo Besigye agende mu maaso era n’ayongera okulambika nti, emisango gy’okulya mu nsi olukwe gimujwetekebwako mu bugenderevu okumumalako eddembe, era avunaanyizibwa ku kunoonyereza ku buzzi bw’emisango mu poliisi (gw’ataayogedde mannya) nti yamugamba maaso ku maaso nti agenda kugimussaako aboneebone nagyo.\nYayongeddeko nti: Poliisi entulugunya mu bugenderevu era okumanya basusse, ne mu kkomera gye nkuumirwa basindikayo abaserikale baabwe ne bantulugunyizaayo.\nBwe yatuuse awo, Omulamuzi kwe kumukomako n’amugamba nti okusinziira bwe kiri nti by’ayogera tebikwatagana na musango oguli mu ddiiro, ensonga ezo alina okuzitwala mu kkooti enkulu erina obuyinza okuwulira omusango ogwo.\nOmuwaabi wa gavumenti yayingiddemu okukkaatiriza nti engeri fayiro gye baakagifuna okuva e Moroto gye baasooka okusibira Besigye, bakyagyetegereza n’okwongeramu obujulizi era n’asaba omulamuzi abawe obudde obuwerako nga Besigye ali ku limanda. Besigye yawanise omukono era n’atandikirawo okuwakanya eky’omuwaabi wa gavumenti, wabula\nOmulamuzi n’amusirisa nga bw’amutegeeza nti ensonga ze waakuziweereza mu kkooti enkulu. Yawadde olwa June 1, omwaka guno bakomyewo Besigye okumusomera emisango gy’okulya mu nsi olukwe egyamuggulwako nga May 13, 2016 mu kkooti y’e Moroto.\nOmulamuzi yakoonye ku mmeeza, n’ayimuka ng’akabonero akalaga nti kkooti agyabudde.\nKino yakikoze nga Besigye akyalemeddeko okuggusa engeri embi gy’ayisibwamu, era amangu ago abaserikale b’amakomera ne bamuggyawo okumuyingiza akamotoka k’amakomera okumuzza e Luzira ku limanda.\nEBIRI MU MUSANGO:\nOludda oluwaabi lwategeezezza kkooti nti wakati wa February 20, ne May 11, 2016 Besigye yasinziira mu bitundu bya Wakiso ne Kampala ne yeerangirira ku Bwapulezidenti bwa Uganda mu ngeri emenya amateeka.\nMu nnaku zeezimu ezo yayita abantu babeerewo ng’alayira era yakuba ekirayiro nga bw’atandise okukola nga Pulezidenti ne kisaasanyizibwa ku mikutu egy’enjawulo. Baagasseeko nti nga April 7, 2016 ng’ali mu makaage e Kasangati yalangirira nga bw’agenda okukola kabineti ye (olukiiko lwa Baminisita), ekikontana n’amateeka.\nKuno yagattako okukunga abantu okujeemera gavumenti eyaweebwa obuyinza obuviira ddala mu ssemateeka. Mu kweyanjula, Shifrah Lukwago yeeyanjudde nga looya wa Besigye wabula Omulamuzi bwe yabuuzizza omuwawaabirwa oba akkiriza kigende ku likodi nti ono ye looya we, Besigye n’akigaana ng’agamba nti tebannamuwa mwagaanya gwogera ne balooya be okubawa ebiragiro era awo kwe kutandika okwennyonnyolera embeera gy’ayitamu. \n.Eby’okwerinda byakedde kunywezebwa ku makubo gonna agayingira ku kkooti e Nakawa. Mwabaddemu amagye, poliisi erwanyisa obutujju, ey’obujagalalo ne bambega.\n.Besigye yatuusiddwa ku kkooti ku ssaawa 1:48 ez’oku makya n’ayingizibwa mu kaduukulu ka kkooti mwe yamaze eddakiika 13. Poliisi yayazizza kkooti n’okuteeka abaserikale ku miryango egy’enjawulo.\nKu ssaawa 2:01 yayingiziddwa mu kkooti n’asooka atuula awateekebwa abasibe. Yabadde yeetooloddwa abaserikale b’amakomera. Yabuuzizza ku bantu babiri bokka okuli ne Shifra Lukwago kyokka ab’amakomera ne bamukugira okubuuza ku bantu era kino n’akiwakanya.\nKu ssaawa 2:13 Omulamuzi yayingidde era n’asoma nti: Rtd. Col. Kizza Besigye ow’emyaka 60, omutuuze w’e Kasangati–Buyinja Zooni avunaanibwa okulya mu nsi olukwe.\nYayingidde mu kaguli ne bamusomera ebikwata ku musango era n’atandika okwerwanako. Ku ssaawa 2:28 kkooti yabadde ewedde, Besigye ne bamuzza ku limanda e Luzira Omuserikale\nOmulamuzi awakanyizza ekya Besigye okuwozesebwa e Luzira- Waakudda mu kkooti nga 29-6-2016\nOmulamuzi agenze e Luzira n'alaba Besigye by'ayitamu


Olusirika lwa NRM e Kyankwanzi lutabudde akabondo ka Buganda - Watchdog Uganda\nABABAKA ba NRM abali mu lusirika e Kyankwanzi eky’okutondawo akabondo k’ababaka b’ekibiina abava mu Buganda, kitabudde bannaabwe abataagenze ne bagamba nti kyakoleddwa kunafuya kakiiko kaabwe n’okubonereza ababaka abaagaana okuwagira eky’okuggya ekkomo ku myaka gya Pulezidenti.\nAbabaka ba NRM baatonzeewo akabondo akaabwe akataabaddeewo akagenda okugatta ababaka abava mu Buganda ke baatuumye NRM Buganda Caucus.\nOmuyima w’akabondo k’ababaka ba NRM ye Sam Kahamba Kuteesa (Mawogola North) era minisita w’ensonga z’ebweru w’eggwanga.\nOmubaka wa Kassanda South, Simeo Nsubuga yagambye nti obukulembeze bw’akabondo k’ababaka abava mu Buganda akagatta endowoozo z’ebyobufuzi zonna kakyaliwo era nga Muyanja Senyonga ye ssentebe waako.\nKyokka ye Moses Kasibante yagambye nti ekyakoleddwa tekyazze mu mutima mulungi era akirabamu ekigendererwa ky’okwawula mu babaka ba Buganda.\nYagambye nti nabo bandibadde basobola okukola obubondo obwefananayiriza naye tebakisobola kuba bakimanyi bulungi nti Kabaka y’abagatta nga tebafudde ku ndowooza za byabufuzi.


Amadiini Okukolera Awamu—Katonda Akitwala Atya? Ddala Waliyo Amazima?\nOMUTWE OGULI KUNGULU Omanyi Katonda Kye Yakukolera?\nOMUTWE OGULI KUNGULU Omukolo gw’Otosaanidde Kusubwa\nEBYAFAAYO EBIKWATA KU BULAMU BW'AB'OLUGANDA Nnina Amaanyi Wadde nga Ndi Mulwadde\nAmadiini Okukolera Awamu—Katonda Akitwala Atya?\nBayibuli Eyogera Ki ku Ppaasika?\nBISOME MU Afrikaans Albanian Amharic Armenian Aymara Bulgarian Catalan Cebuano Chichewa Chinese (Simplified) Chinese (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Krio Lingala Lithuanian Luganda Luo Luswayiri Luwalabu Macedonian Malagasy Maltese Maya Moore Nepali Norwegian Nyaneka Nzema Oromo Ossetian Pangasinan Papiamento (Aruba) Persian Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swedish Tagalog Tahitian Tatar Thai Tigrinya Tshiluba Tsonga Turkish Tuvaluan Twi Ukrainian Umbundu Uzbek Venda Vietnamese Xhosa Yoruba Zande Zulu\nOmunaala gw'Omukuumi | Maaki 2014\nAmadiini Okukolera Awamu—Katonda Akitwala Atya?\n“Amadiini gatugatta oba gatwawulayawulamu?” Abawandiisi b’olupapula lw’amawulire oluyitibwa The Sydney Morning Herald be baabuuza abasomi baabwe ekibuuzo ekyo. Ku abo abaakiddamu, abantu nga 89 ku kikumi baagamba nti amadiini gatwawulayawulamu.\nABO abawagira eky’amadiini okukolera awamu bo bakiraba mu ngeri ndala. Eboo Patel eyatandikawo ekibiina ekiyitibwa Interfaith Youth Core yagamba nti: ‘Tewali ddiini etakubiriza bantu kuba ba kisa, kufaayo ku butonde, n’okuyamba bantu bannaabwe.’\nMu butuufu, Abakatuliki, Abapolotesitanti, Abahindu, Ababbuda, Abasiraamu, n’abantu ab’amadiini amalala oluusi bakolera wamu okulwanyisa obwavu, okulwanirira eddembe ly’obuntu, okulwanyisa obutujju, n’okulwanirira obutonde. Ate era amadiini ago galiko ebintu ebitali bimu bye gakoze okulaba nti gamalawo obukuubagano bwe galina. Abantu ab’omu madiini ago ebiseera ebimu basanyukira wamu, bayimbira wamu, basabira wamu, era waliwo n’ebintu ebirala bye bakolera awamu.\nNaye eky’ebuuzibwa kiri nti, amadiini okukolera awamu kye kinaamalawo obukuubagano bwe galina? Ye abaffe, amadiini okukolera awamu ye ngeri Katonda gy’anaamalawo ebizibu ebiriwo mu nsi?\nDDALA AMADIINI GASOBOLA OKUBA OBUMU?\nAbaatandikawo ekimu ku bibiina ebisinga obunene amadiini ag’enjawulo mwe geegattira bagamba nti ekibiina kyabwe kirimu amadiini agasukka mu 200 era nti kiri mu nsi 76. Ekigendererwa kyabwe kyali kya “kukolera wamu awatali kweyawulamu.” Naye ekyo tebasobodde kukituukako. Ng’ekyokulabirako, abaatandikawo ekibiina ekyo baagamba nti baalina okwegendereza ennyo nga bawandiika endagaano baleme kunyiiza madiini ag’enjawulo agassa omukono ku ndagaano eyo. Lwaki kyali bwe kityo? Emu ku nsonga yali nti abamu baali baagala endagaano eyo eteekebwemu ebikwata ku Katonda kyokka ng’abalala tebakiwagira. N’ekyavaamu, beewala okuteekamu ekintu kyonna ekikwata ku Katonda.\nBwe kiba nti mu ndagaano yaabwe tebaateekamu kintu kyonna kikwata ku Katonda, kati olwo balina kigendererwa ki? Njawulo ki eriwo wakati w’ekibiina ekyo eky’eddiini n’ebibiina by’obwannakyewa? Tekyewuunyisa nti ekibiina ekyo tekikyetwala ng’ekibiina ky’eddiini, wabula “ng’ekibiina ky’obwegassi.”\nOKUKUBIRIZA ABANTU OKWEYISA OBULUNGI KIMALA?\nDalai Lama, omu ku abo abaawagira ennyo eky’amadiini okukolera awamu yagamba nti: “Okutwalira awamu, amadiini gonna gayigiriza ebintu bye bimu: okwagalana, okuba ab’ekisa, n’okusonyiwagana.” Era yagattako nti: “Ekikulu kwe kukola ebintu ebyo bulijjo.”\nKyo kituufu nti kikulu nnyo okuba ab’ekisa, okwagalana, n’okusonyiwagana. Ne Yesu yagamba nti: “Ebintu byonna bye mwagala abalala okubakolanga, nammwe mubibakolenga.” (Matayo 7:12) Naye amadiini okukubiriza abantu okweyisa obulungi ku bwakyo kimala?\nOmutume Pawulo bwe yali ayogera ku bantu abaali bagamba nti baweereza Katonda, yagamba nti: “Mbawaako obujulirwa nti banyiikira okuweereza Katonda; naye okunyiikira kwabwe tekwesigamye ku kumanya okutuufu.” Lwaki? Pawulo yagattako nti: ‘Olw’obutamanya butuukirivu bwa Katonda beeteerawo obwabwe.’ (Abaruumi 10:2, 3) Olw’okuba abantu abo baali tebalina kumanya kutuufu okukwata ku ebyo Katonda bye yali ayagala bakole, obunyiikivu bwabwe n’okukkiriza kwabwe byali tebigasa.—Matayo 7:21-23.\nBAYIBULI EWAGIRA EKY’AMADIINI OKUKOLERA AWAMU?\nYesu yagamba nti: “Balina essanyu abaleetawo emirembe.” (Matayo 5:9) Yesu yakolanga ebyo bye yayigirizanga, teyawagiranga bikolwa bya bukambwe era yabuuliranga abantu aba buli ngeri obubaka obw’emirembe. (Matayo 26:52) Abo abaakolera ku ebyo Yesu bye yabayigiriza baayagalananga nnyo. (Abakkolosaayi 3:14) Ekigendererwa kya Yesu kwali kukubiriza bukubiriza bantu ab’amawanga ag’enjawulo n’enzikiriza ez’enjawulo okukolera awamu? Yesu yasinzizanga wamu n’abantu ab’amadiini amalala?\nAbakulembeze b’eddiini, Abafalisaayo n’Abasaddukaayo, baayigganya nnyo Yesu ne baagala n’okumutta. Kiki Yesu kye yakola? Yesu yagamba abatume be nti: “Mubaleke abo, bakulembeze abazibe b’amaaso.” (Matayo 15:14) Yesu teyasinzizanga wamu na bantu ng’abo.\nNga wayiseewo ekiseera, ekibiina Ekikristaayo kyatandikibwawo mu kibuga Kkolinso ekya Buyonaani, era ng’ekibuga ekyo kyalimu amadiini mangi. Abakristaayo bandikoze ki mu mbeera ng’eyo? Omutume Pawulo yabawandiikira ng’abategeeza nti tebaalina kusinziza wamu n’abantu ab’amadiini amalala. Yabagamba nti: “Obutuukirivu n’obujeemu bissa bitya ekimu? Oba ekitangaala n’ekizikiza bitabagana bitya?” Era yagattako nti: “Kristo ne Beriyali [oba, Sitaani] bassa batya ekimu?” Awo n’alyoka abagamba nti: “Kale muve wakati mu bo, era mubeeyawuleko.”—2 Abakkolinso 6:14, 15, 17.\nKyeyoleka kaati nti Bayibuli tewagira kya madiini kukolera wamu. Kati olwo, kiki ekiyinza okuyamba abantu okuba obumu?\nEKISOBOLA OKUYAMBA ABANTU OKUBA OBUMU\nKampuni ezizimba ebizimbe ziba n’abakozi bangi. Olowooza abakozi abo bayinza okukola omulimu gwabwe singa baba tebakkiriziganya ku pulaani y’ekizimbe ey’okukozesa?\nEbibiina omwegattira amadiini tuyinza okubigeraageranya ku kampuni ezo. Amadiini agali mu bibiina ebyo gaagala okuba obumu, naye tegakkiriziganya ku ngeri gye gasaanidde okutambuzaamu ebibiina bye galimu. N’ekivaamu buli ddiini esigala egoberera emitindo gyayo egy’empisa n’enjigiriza zaayo, era ekyo kireetawo enjawukana.\nBayibuli erimu emitindo ffenna gye tusaanidde okugoberera. Abo abakolera ku ebyo by’eyigiriza tebasosola muntu yenna olw’eggwanga lye oba olw’eddiini ye, era bakolera wamu mu mirembe. Katonda yalaga nti ekyo kye kyandibaddewo, bwe yagamba nti: “Ndikyusiza amawanga olulimi olulongoofu, bonna [bakoowoole] erinnya lya Mukama, okumuweereza n’omwoyo gumu.” N’olwekyo, okuba obumu kiva mu kwogera “olulimi olulongoofu,” nga gye mitindo Katonda gy’ayagala tugoberere nga tumusinza.—Zeffaniya 3:9; Isaaya 2:2-4.\nAbajulirwa ba Yakuwa bakwaniriza mu Kizimbe ky’Obwakabaka mwe basinziza naawe weerabireko nti ddala bali bumu era bali mu mirembe.—Zabbuli 133:1.\nDdala Waliyo Amazima?\nAbo abawagira eky’amadiini okukolera awamu bagamba nti tewali ddiini eyinza kugamba nti ye yokka eyigiriza amazima. Mu butuufu, abamu bagamba n’okugamba nti amadiini obutakolera wamu kye kiviiriddeko ebizibu ebingi bye tulaba leero.\nWadde nga bangi balowooza bwe batyo, Yakuwa ayitibwa “Katonda ow’amazima, era ye kennyini yagamba nti: “Sikyuka.” (Zabbuli 31:5; Malaki 3:6, NW) Yesu bwe yali asaba Katonda, yagamba nti: “Ekigambo kyo ge mazima.” (Yokaana 17:17) Amazima ago gali mu Bayibuli. Okuyitira mu Bayibuli, Katonda atubuulirira era atusobozesa “okukola buli mulimu omulungi.”—2 Timoseewo 3:16, 17.\nMaaki 2014 | Omanyi Katonda Kye Yakukolera?\nOMUNAALA GW'OMUKUUMI Maaki 2014 | Omanyi Katonda Kye Yakukolera?


Ggwe ng’omukyala olina okulaba ng’ekisenge kyammwe kirabika bulungi era okiyonja okusikiriza omusajja okwegatta naawe oba okusobola okufuna obwagazi. Kati neewuunya lwaki okuuma by’okozesa mu nsonga nga paadi, obuwale obucaafu n’enkumbi. Tomanyi kwoza oba oli mugayaavu?\nAte omuntu bw’akusanga mu kibuga oba onyiridde nnyo nga by’oyambadde byonna biyonjo. Ate ekinneewuunyisa kwe kutereka ebyokulya nga sukaali, omuceere n’obuwunga wansi mu kitanda. Sigaanyi muli wafunda naye ate eyo gy’otereka si kyekifo ekituufu.\nSimanyi kye nnalekayo nga nkubuulirira ku mbeera z’omu kisenge, oba nnina kuddamu kubanga sikitegeera ate kiswaza nnyo omukyala omufumbo okukola ebyo ate nga mubuulirire. Oli mugayaavu oba olina ensonga lwaki okola bwotyo?\nNti era watandika okweraguza nti oyagala kukuuma musajja waka. Oba ani yakulimba nti ebivundu bikuuma abasajja awaka! Teri musajja ayagala bucaafu era abasinga bw’alaba ng’oyitirizza obucaafu afuna omukyala muyonjo oba yeewala awaka. Ekiva mu kwewala awaka, amaka gagenda gafa mpola mpola ogenda okulaba nga n’awaka talyawo mmere.\nAbakyala abangi beebuuza lwaki abasajja tebalya waka naye ng’oluusi bucaafu. Agenda n’alaba obucaafu era n’ateebereza nti n’emmere gy’ofumba erina kubeera ncaafu.


Bukedde Online - Kyetume ne Plascon zikolerera 'Super'\nKyetume ne Plascon zikolerera 'Super'\nKitende ne Buddo zirwanira kikopo\nKyetume ne Plascon zirwana kwesogga 'super'.\nJackson Mayanja, atendeka Kyetume\nLwamukaaga mu Big League e Lugogo\nKyetume - Plascon, 8:00 (ez'emisana)\nProline - Wakiso, 10:00 (ez'akawungeezi)\nLeero (Lwamukaaga), Kyetume FC ne Plascon lwe zittunka okufunako ttiimu eyookusatu eneegatta ku Proline ne Wakiso Giants okuzannyira mu liigi ya ‘Super' eya Uganda sizoni ejja.\nOkutuuka wano, Kyetume yawangudde Doves ggoolo 3-2 mu peneti, oluvannyuma lw'eddakiika 90 okuggwa nga bali 2-2. Mu gwasooseewo, Kansai Plascon yawanduddemu UPDF ku ggoolo 5-4 eza peneti. Baasoose kulemagana 1-1.\nProline ne Wakiso wadde zo zaayitawo dda okwesogga 'super', nazo zaakuttunka ku fayinolo, okulabako bbingwa wa Big League era gwe banaakwasa ekikopo.\nOmutendesi wa Kyetume, Jackson Mayanja yeemulugunyirizza e Lugogo ddiifiri bw'amugobye ku kisaawe olw'okukozesa olulimi oluvvoola. Ddiifiri Mashood Ssali. eyalambudde omupiira gwa Kyetume ne Doves e Lugogo, ye yafuumudde Mayanja ku kisaawe, ng'ayitira mu ddiifiri owookuna Alex Muhabi.\nWabula Mayanja alumiriza nti talina gwe yavvodde wabula yabadde awa muzannyi we biragiro. Ssali yawadde Doves free kick, Mayanja n'ayita Deo Isejja okumuwa ebiragiro. "Buli omu akimanyi nti nze kuva dda kizibu okuyombera ku kisaawe wadde okuvuma ddiifiri. Mbadde mpa musambi wange magezi ku bwe bayinza okuzibira ‘free kick'," Mayanja bwe yannyonnyodde.\nNg'omupiira guwedde, Muhabi yategeezezza ng'ensonga bw'agenda okuzikwasa FUFA esalewo ebisingawo.\nMeeya wâ€™e Kira Mamerto Mugerwa nâ€™olukiiko lwe balayira olwaleero\nEmyaka 5 ngâ€™abâ€™e Lukaya bali mu ntalo


Bukedde Online - Ebya SK Mbuga ne mukyala we Jalia Mbuga bibuzaabuza\nNina Roz asekeredde abamuyeeya obutafumbirwa\n'Bakitaffe mutusabire essaala abatwesimbye...\nJALIA Vivian Mbuga yasoose kuvaayo ng’ayita ku mukutu gwe ogwa Face book n’avumirira ebikolwa by’obutabanguko mu maka. Wadde yabadde tayogera linnya lya muntu yagasseeko okulabula nti:\nMbuga ne Vivian\nNga bwe waayingira mu mukutu gwange ogwa Instagram ne guno guyingirire'. Wano abantu baatandise okwogera obutonotono n'abamu okumuweereza obubaka nga bwe babuuza ogubadde ate abalala nti ate Hajji akukoze ki?\nWaayise ennaku ntono Kim Swagga eyeeyita mwannyina wa Vivian naye n'avaayo ng'ayita ku mukutu gwe ogwa Facebook n'ateekako obubaka obugamba nti " nasalawo okusirika olw'empisa ze ne bwe yayagala okuntuusako obulabe naye Katonda alimusasula.\nNsonyiwa mwannyinaze okwanjula eri omusajja oyo era nja kusigala nga nnenyezebwa olwa buli kimu." Obubaka bwa Kim Swagga bwayongedde okutiisa abantu bakira abamu beebuuza ekigenda mu maaso wakati w'abantu bano.\nWabula ate abamu baasobeddwa n'okutabulwa olw'obubaka bwa Jalia obulala bwe yataddeko ate ng'awaana Mbuga n'atuuka n'okumwogerako ng'omuntu gw'ayagala ennyo amukkakkanya obulumi buli lw'abeera abuwulira.\nBasakana alayidde obutadda mu byabufuzi


Bukedde Online - Minisita acwaanye lwa muwendo gw'abalwadde kweyongera\nMinisita acwaanye lwa muwendo gw'abalwadde kweyongera\nOmusingi gw'okukula kw'omwana guzimbire ku kumuliisa magi\nBamuzibe baakusomesebwa obusawo bw'okukebe...\nMinisita w'ebyobulamu, Dr. Jane Ruth Aceng acwaanye olw'abasawo okumuwa lipooti eraga ng'abantu abalwala beeyongera obungi ng'ate bakola kampeyini z'okulwanyisa n'okugemesa endwadde\nMinisita Dr. Jane Ruth Aceng ng'ayogera mu lukiiko mwe yeecwanidde\nMinisita w'ebyobulamu mu ggwanga, Dr. Jane Ruth Aceng yennyamidde olw'ebivudde mu kunoonyereza mu mwaka gw'ebyobulamu 2018/19 okulaga ng'omuwendo gw'abantu abaweebwa ebitanda buli lunaku bwe gweyongedde, abakyala abafiira mu ssanya n'ab'obubenje okufiira mu ddwaaliro.\nYabadde mu ttabamiruka w'ebyobulamu ow'omulundi ogwa 25 eri minisitule y'ebyobulamu ate nga gwe mulundi ogwa 11 ng'ekitongole ky'ebyobulamu kimweyambisa okwanjulira eggwanga engeri gye kikozeemu okutuusa obujjanjabi eri omuntu owa wansi n'enteekateeka y'omwaka oguddako.\nTtabamiruka ono eyamaze ennaku ssatu okuva nga October 2 - 4 2019 ku ofiisi z'Obwapulezidenti e Nakasero mu Kampala.\nYalaze ng'abalwadde abaweebwa ebitanda bwe beeyongera buli lukya era ebyavudde mu kunoonyereza omwaka gw'ebyobulamu gwonna (2018/19) biraga, omusujja gw'ensiri, lubyamira, ab'obubenje abafa olw'obulagajjavu bw'abasawo n'endwadde ezitasiigibwa bwe byegirisizza ennyo.\nAbakungu abeetabye mu lukiiko lw'okukubaganyizaamu ebirowoozo\nAbalwadde 33 ku 100 be baweereddwa ebitanda lwa musujja gwa nsiri, ate 13 ku 100 be balwadde omusujja gw'ensiri naye ne bataweebwa bitanda.\nLubyamira n'okukolola bali 8 ku 100 abaweereddwa ebitanda ate 11 tebaweereddwa. Abantu 7 ku 100 ba bubenje n'obulwadde obulala.\nAbakyala abafiira mu ssanya olw'okusangibwa n'omusujja gw'ensiri bali 13 ku 100, abafa olwa lubyamira bali 8 ku 100, abafa olw'obubenje bali 7 ku buli 100 n'endwadde endala.\nKino kyatabudde minisita n'akuba emmeeza nga yeebuuza engeri kino gye kisoboseemu kyokka ng'endwadde zino zonna zibadde zikolerwa kampeyini w'okuzigema n'okuziziyiza era wano we yakyukidde abavunaanyizibwa ku byobulamu mu buli kitundu ky'eggwanga eky'enjawulo nti, balina okwennyonnyolako.\nMinisita Dr. Jane Ruth Aceng (ku kkono), Robinah Lukwago ne minisita omubeezi Sarah Opendi nga batuuka mu lukiiko\n"Tetusobola kumala nnaku ssatu nga tuzze kuwulira ngeri balwadde abaweebwa ebitanda gye beeyongedde, kino kiraga nti tetulina kye tukoze mu kutangira endwadde eri abantu baffe, okuntegeeza ku mujjuzo gw'abalwadde mu malwaliro si kye njagala okuwulira, njagala kulaba ng'abantu tebakyalwala.\nMazima kimpa okutya bwe mpulira nti, omuwendo gw'abakyala abafiira mu ssanya gusinga ogw'abaana abafa nga bazaalibwa, bino byombi tekuli kye mpagira kubeerawo naye kyeraliikiriza nti ate abakyala be basinga okufa, ensomesa yaffe ye yeekibogwe oba bulagajjavu," minisita Acenge bwe yeebuuzizza.\nSarah Opendi, minisita omubeezi ow'ebyobulamu yalabudde Bannayuganda ku kkolera, n'abasaba okukuuma obuyonjo era n'okwewala okukwatibwa endwadde endala ezisobola okuziyizibwa kuba okuziyiza kusinga okuwonya era n'akunga buli gwe kikwatako okusitukiramu okutaasa obulamu.\nminisita Jane Ruth Aceng\nOmujaasi eyatta abakazi abasatu aleppuka na gwa butemu\nOwa UPDF asse mukazi we namulesa bbebi


Ebisiba abantu mu bufumbo obutaliimu ssanyu...\nEbiti by’abakazi abatiisa abasajja okuwasa...\n Weewale okukozesa okuyomba okugonjoola ensonga. Okugeza, ssinga munno abadde akomawo nga bukyali n’atandika okudda nga buyise ate bw’adda totandikira mu kumuyombesa lwaki aluddeyo. Mubuuze gy’abadde era omulage nti obadde otidde nnyo nga tomulaba.\n Yogera ne munno. Obutakkaanya bwe bubalukawo bulina kusooka kumalwawo bantu babiri. Abantu abamu balina omuze ogutwala ebintu nga ebyomuzannyo ne weekanga nti gwe ky’olaba ng’ekitono munno akitwala nti kinene era kimunyiiza.\n Okuddamu okumanya obuvunaanyizibwa bwo ng’omuntu. Ebiseera ebisinga obufumbo butandika okuyuuga ssinga omu atandika okwerabira obuvunaanyizibwa bwe. Okugeza, omusajja nga mu kisenge obuvunaanyizibwa tokyabutuukiriza oba awaka tokyawaawo budde si nakindi ng’omukyala awaka y’atakyakola by’alina kukola.\nEdith Mukisa agamba nti kituufu okufaayo ku kitiibwa abantu kye bakuwa kyokka era omuntu talina kukyewala nti obufumbo bukolebwa kwagalana okubeera wakati w’ababiri.\nEra bwe kuggwaawo mulina okulwana ne kuddawo nga muyita mu kwebuulirira n’okubuulirirwa.\nNaye byonna ssinga bigaana tewali nsonga lwaki oswala okuva mu kintu ky’okaabiramu.


Poliisi tegaananga ku bivvulu bya Bobi Wine - Kayima | Radio Simba, The Best Luganda Station in the World !\nogwa togikwatako guzeemu okuwulirwa\nJustice Mwangusya awakanyizza eteeka ku kkomo ly’emyaka\nSsaabalamuzi wa Yuganda atuuse ku Kkooti e Kololo\nPoliisi tegaananga ku bivvulu bya Bobi Wine – Kayima\nOmwogezi wa Poliisi Emilian Kayima avuddeyo nasambajja ebyayogeddwa omubaka Robert Kyagulanyi Ssentamu aka Bobi Wine nti Poliisi yayimirizza ebivvulu bye byonna omwaka guno ngegamba kino tekisoboka wabula abategesi balemereddwa kutuukiriza obukwakulizzo bwa Poliisi bwebawa.\nKayima agamba nti Poliisi yagaana bivvulu ebyali e Gulu ne Nakawuka kuba abategesi baabyo baali balemereddwa okutuukiriza obukwakulizzo obwabawebwa Poliisi. Bwabadde ayogerako eri Bannamawulire Kayima ategeezezza nti tewali amulemesa wabula bukwakulizzo bwebalina okutuukiriza.\nKayima agamba nti Poliisi etaddewo obukwakulizzo obulina okugobererwa abategesi b’ebivvulu bonna era nga bwebuno;\n1. Abategesi balina okuwandiikira Inspector General of Poliisi okubakiriza.\n2. Abategesi balina okulaga IGP enkola zebateddewo okusobola okufuga abadigize.\n3. Abategesi balina okulaga enkola zebataddewo ezisobola okudduukirira wamu n’okuyamba singa wabaawo obuzibu bwonna.\n4. Balina okuteekawo obukuumi nga busobola okuwanirira omuwendo gw’abantu ogubeera guzze mu kivvulu.\nTukwaniiriza mu Nsi ya #Neeyimbirabyange season 6 mu lu kooka lw'o mutendela gwa Salawano....olutukasuka Ku final #4th may Ku Nimrod hotel Luweero...onawuliira leero omutindo gwa baana nga #Kifanfumuta ,Xwange onabawuliira leero\n10:04 pm · April 18, 2019\nMunnakibiina kya Forum for Democratic Change Rtd. Col. Dr. Kizza Besigye atuusiddwa ku Poliisi y'e Mityana nga agiddwa e Mubende gyeyabadde agenze ne Bannakibiina okukuba olukungaana. Poliisi ewaliriziddwa okugenda... facebook.com/radiosi…\n4:24 pm · April 18, 2019\nJustice Eldard Mwangusya ye ayawukanyeeko ne Kkooti ya Ssemateeka bwasazizaamu eteeka ku kujja ekkomo ku myaka gyomukulembeze we ggwanga nga agamba nti lyatekebwako omukono mubukyamu oluvanyuma lwa 'Certificate' eyaliwerekera okuva ewa Sipiika okuba ey'ekitundu.\n1:00 pm · April 18, 2019\nPoliisi e Mubende ekyetoziira n'abatuuze abagaddewo ggeeti nebalemesa Poliisi okufulumya Munnakibiina kya Rtd. Col. Dr. Kizza Besigye gwebakutte nga bamujja ku Leediyo gyabadde akyadde negibwako. Besigye ne bannakibiina kya FDC abalala balina olukungaana mu ttawuni y'e Mubende.\n12:50 pm · April 18, 2019\nLeero mukatukyogereko mu simba taxi twogera kubakyala abayitibwa ba step mother abantu bangi babogerako mbu babeera babi naye ate waliwo ababeera nomutima omulungi era nakuza abaana bamujjawe nga toyawula babe... facebook.com/radiosi…\n12:31 pm · April 18, 2019\nsipiika wa palamenti atwaliddwa mu ddwaliro


MOSES KAYIIRA, makanika eyakola mmotoka gye yatuuma Uganda 1 eyatongozebwa Kabaka ku Lubiri mu July wa 2012 akoze emmotoka endala gy’atuumye Uganda 2.\nMmotoka eno Uganda 2 yaakutongozebwa mu September w’omwaka guno.\nKayiira ye nnannyini ggalagi ya Bakayiira Diesel Garage era addamu ebibuuzo bya Bukedde ebikwatagana n’eby’okukanika mmotoka.\nYasooka n’akola mmotoka eyasanyusa abantu omwali ne Kabaka. Uganda 1 yatandika okugikola mu 2008.\nKayiira ekirooto kye kyali kyakusisinkana Pulezidenti Museveni amulage mmotoka ye UGANDA 1 ekoleddwa Munnayuganda kyokka tekyasobooka olw’okubulwa omuntu omutuufu amutuusaayo, kati yafunye amagezi amalala agakola mmotoka endala ng’eno yagitandikako ku ntandikwa ya 2016 ng’eno eyawukana n’eyasooka.\nEmmotoka ya Kayiira bw’efaanana.\nKayiira yagambye nti okukola mmotoka eyasooka, yagitandika mu 2008 ng’amaze okuva mu ttendekero lya Blackburn College mu Bungereza erisomesa okukola mmotoka ng’eno gye yaggya amagezi. “Mu kiseera kino Uganda 2 ebulako ebintu bitono etandike okutambulira ku nguudo za Uganda.\nNtegese omukolo okugitongoza nga September 30 ku Hotel Africana,” bwe yagambye.\nKayiira yayitiddwa mu lukuηηaana lwa UNAA olugatta Bannayuganda abali mu bukiikakkono bwa Amerika, olugenda okubaawo wakati wa September 1-3 mu kibuga Miami ekiri mu ssaza ly’e Florida.\nLugenda kwetabwamu Bannayuganda okuva mu nsi ez’enjawulo nga luno Kayiira yayitiddwa nga Munnayuganda omuyiiya asobole okubaako by’akubaganyako ebiroowozo ebisobola okuzimba Uganda.\n“Emmotoka ηηenda kusooka kugitongoleza mu lukuηηaana lwa UNAA.\nOkutongoza emmotoka eno mu Uganda kikyetaagisaamu abankwata ku mukono omukolo gwange gubeere gwa kitiibwa,” bwe yagambye.\nEBIRI MU MMOTOKA ENO\nKayiira agamba nti emmotoka eno ya ggiya, sipiidimmita ekoma ku 160 , ekozesa amafuta ga petulooli, ya CC 1,600.\nEttaala ly'emmotoka eyakoleddwa Kayiira\nTtanka yaayo ya liita 65, ekozesa amasannyalaze ga Volt 12. Buli kiromita 20 enywa liita y’amafuta ng’okuva e Kampala okutuuka e Ntebe enywa liita bbiri, eyambala emipiira sayizi 16.\nMu maaso watuulayo abantu babiri n’emabega waayo, erina GPS akuuma akalagirira ekifo w’eri akayambako naddala ssinga baba bagibbye.\nErina leediyo, ekyuma ekiwujja empewo (AC ), bw’eba erina ky’efudde nga kya masannyalaze osobola okukozesa kompyuta okuzuula ekirwadde, etuulako bbaatule ya N50.\nEsikira mu maaso ekigiyamba okutambulira ku nguudo za Uganda ezijjudde ebinnya n’obuseerezi , Kayiira agamba nti ssinga afuna Gavumenti emukwatirako alina obusobozi obutendeka abavubuka okuyiga okukanika n’okukola mmotoka naye ekizibu talina ssente nga n’abavubuka b’atendeka tebalina bikozesebwa bya mutindo.


Waliwo abagamba nti omuntu kimutwalira ennaku 21 okwemanyiiza okukola ekintu ekirungi. Naye ekituufu kiri nti, abantu abamu kibatwalira ennaku ntonoko okukola enkyukakyuka ez’amaanyi mu bulamu bwabwe, ate abalala kibatwalira ekiseera kiwanvu ddala. Ekyo kyandikumazeemu amaanyi?\nLowooza ku mbeera eno: Ka tugambe nti oyagala okutandika okukola dduyiro emirundi esatu buli wiiki.\nWiiki esooka, otuuka ku kiruubirirwa kyo.\nWiiki ey’okubiri, oyosaamu olunaku lumu.\nWiiki ey’okusatu, otuuka ku kiruubirirwa kyo.\nWiiki ey’okuna, olemererwa okukola dduyiro wadde olunaku olumu.\nWiiki ey’okutaano, otuuka ku kiruubirirwa kyo, era okuva olwo toddamu kwosa kukola dduyiro.\nKiba kikutwalidde wiiki ttaano okwemanyiiza okukola dduyiro. Kiyinza okulabika ng’ekiseera ekiwanvu, naye bw’omala okutuuka ku kiruubirirwa kyo ekyo, kikuleetera essanyu lingi olw’okuba weemanyiizizza okukola ekintu ekikuganyula.\nAMAGEZI OKUVA MU BAYIBULI: “Omutuukirivu ayinza okugwa emirundi musanvu, naye addamu n’ayimuka.”—Engero 24:16.\nBayibuli etukubiriza obutakoowa. Ekikulu si gye mirundi emeka gy’oba ogudde, wabula gye mirundi emeka gy’oba oyimuse.\nEkikulu si gye mirundi emeka gy’oba ogudde, wabula gye mirundi gy’oba oyimuse\nBw’ogwa, tokitwala nti olemereddwa ddala. Emirundi egimu oyinza okulemererwa okukola ekyo ky’oyagala okukola.\nEbirowoozo byo bisse ku mirundi gy’osobodde okukola ekituufu. Ng’ekyokulabirako, bwe kiba nti oyagala kulongoosa mu ngeri gy’oyogeramu n’abaana bo, weebuuze: ‘Ddi lwe nnasembayo okuwulira nga njagala okuboggolera omwana wange naye ne simuboggolera? Mu kifo ky’ekyo, kiki kye nnakola? Ekyo nnyinza ntya okuddamu okukikola?’ Okwebuuza ebibuuzo ng’ebyo kisobola okukuyamba okumalirira okukola ekituufu mu kifo ky’okumalira ebirowoozo ku mirundi gy’oba olemereddwa okukola ekituufu.\nWandyagadde okumanya engeri Bayibuli gy’esobola okukuyamba ng’oyolekagana n’ebintu ebikweraliikiriza, ng’oyagala okufuna essanyu mu maka, oba ng’oyagala okufuna essanyu erya nnamaddala? Yogerako n’omu ku Bajulirwa ba Yakuwa oba genda ku mukutu gwaffe ogwa Intaneeti, jw.org/lg.\n“Amaaso go gatunulenga butereevu mu maaso.”—Engero 4:25.\n“Nneerabira ebintu eby’emabega ne nduubirira eby’omu maaso, nga nfuba okutuuka ku kiruubirirwa.”—Abafiripi 3:13, 14.


Bukedde Online - Omusuubuzi afudde n’olubuto lwa myezi 7 n’asattiza ekyalo\nOmusuubuzi afudde n’olubuto lwa myezi 7 n’asattiza ekyalo\nBannamawulire be Vision Group bawangudde...\nEmigso 6 gy'ofuna mu kulya enseenene\nOmukyala afudde n'olubuto ku myezi musanvu asobedde abatuuze oluvannyuma lw'abasawo okulemwa okuzuula ekimuluma.\nAbamu ku baana b'omugenzi Nakagolo\nAbasuubuzi mu katale k’e Nakawa n’abatuuze b’e Kabembe bali mu kiyongobero oluvannyuma lwa mutuuze munnaabwe okusangibwa ng’afiiridde mu nju n’olubuto lwa myezi musanvu ekibaleetedde okusigala nga beebuuza ebibuuzo bingi.\nOmugenzi Nakagolo bw'abadde afaanana\nFatuma Nakagolo 47, gwe baakazaako erya maama Mariam abadde mutuuze w’e Kabembe mu Gombolola y’e Kyampisi mu Disitulikiti y’e Mukono era abadde musuubuzi wa birime mu katale k’e Nakawa ye yafudde n’olubuto lwa myezi musanvu nga kigambibwa nti, yandiba ng’omwana yamusambye omutima n’afa.\nMuwala w’omugenzi owookubiri, Laziya Ssuuba yategeezezza Bukedde nti olubuto nyina lw’abadde nalwo lubadde lwa mwana wa 10.\nYannyonnyodde nti, ennaku ssatu emabega nnyina yafuna Puleesa oluvannyuma lw’okusanga enkoko enfu ng’esuuliddwa mu mulyango gwe ku makya ekyamweraliikiriza.\nMuwala w'omugenzi Lazia Ssuuba ng'akung'aanya amabugo ga nnyina\nYaddusibwa mu ddwaaliro e Naggalama gye baamukeberera obulwadde ne bubuka n’asiibulwa n’adda eka wabula n’atabuka ne bamwongerayo e Nsambya nayo gye baamusiibula nga tebalaba bulwadde n’adda eka kyokka ku ssaawa 10 ez’oku makya n’assa omukka ogw’enkomerero.\nOmugenzi alese bba Tonny Katende n’abaana abato ng’asembayo wa myaka ebiri era yaziikiddwa mu Disitulikiti y’e Mayuge.


Bukedde Online - Abawala abazaala nga tebanneetuuka e Kamuli batendekeddwa mu byemikono\nAbazaala nga tebanneetuuka e Kamuli basomeseddwa emirimu eginaabayamba okulabirira abaana ababazaalamu be babalekera\nAbamu ku bawala abaazaala nga bato n'abalenzi abatalina mirimu nga balaga bye bayize okukola, abamu bajja n'abaana baabwe\nAbawala abazaala nga tebanneetuuka n’abavubuka abatalina mirimu 85 mu disitulikiti y’e Kamuli babanguddwa mu mirimu egy’omu mutwe ne bakuguka mu kuluka ebibbo, obusawo bw'omu ngalo, amajolobera ag’omu ddiiro ne kalonda omulala, mu kaweefube w’okubayamba okuyimirizaawo abaana be baazaala nga tebeeyagalidde.\nEbirala bye baayize okuluka kuliko; ensawo ezitwala ebintu, kapeti, okusiba enviiri, okutunga, okufumba emigaati ne kkeeki, okutandika bizinensi entonotono awaka n’okukola bizinensi ennene nga batandikira ku bintu ebibeetoolodde.\nOmukolo ogw’okubattikira gwabadde ku Kamuli Youth Centre mu kibuga e Kamuli, nga bano baawezezza omuggatte gwa bantu 950 abaakatendekebwa mu pulojekiti eno emanyiddwa nga Smart-Up Factory & Innovation Center, eyatandika mu 2016.\n“Bamaama abato bano baba n’obuzibu nti bwe bafuna embuto, abazibafunyisa babaddukako ate n’abazadde ne bababoola ne basigala mu bbanga, ekizibuwaza obulamu bwabwe,” Asumani Nololo, akulira Smart-Up Centre bwe yagambye.\nAbamu ku bawala n'abavubuka ng abasanyufu olw'okumaliriza emisomo gy'ebyemikono e Kamuli\nYagasseeko nti, ekitongole kyabwe baakitandika n’ekiruubirirwa ky’okukung’aanya bamaama abato n’abavubuka abali wakati w’emyaka 16 ne 25 babateekemu endowooza empya, ziveemu omulamwa oba baveemu ekiramu okuli enkulaakulana, obumu n’okuyiga okukozesa ebibeetoolodde n’emikono gyabwe okweggya mu bwavu.\nTassy Nabirye, eyakuguse mu kuluka ebibbo n’okusiba enviiri yagambye nti, bakozesa emizing’oonyo, obukoola bw’emiti gya payini, ensansa, obuveera, obuseke bwa sooda, kapeti ne kalonda omulala okufunamu amajolobera ge batunda ssente ezeegasa.\n“Tutendekebwa n’okukola engatto, okukozesa kompyuta, okusomesebwa ku bulamu bw’omuvubuka n’obukodyo obw’okufunamu ssente ng’okozesa obukugu obw’olubeerera,” Emma Kayima, eyakoma mu S4, bwe yagambye, n’agattako nti, waakukozesa obukugu bwe yafunye okukung’aanya ssente addeyo asome.\nSsentebe wa LC5 e Kamuli, Thomas Ndimukika Kategere, yatenderezza enkola eno, nti erinnya mu kimu ne pulojekiti ya gavumenti eya ‘Skilling Uganda’ n’agattako nti abavubuka bangi bamala diguli ne badaaga okunoonya emirimu lwa nsonga obwongo bwabwe buba tebuliimu mpeke ya byamikono.\nPatrick Emulule Olukol, omukungu wa Plan International ebuvanjuba n’amasekkati, agamba nti, ng’oggyeeko bamaama okuluka ebintu ne bafuna ssente, ne bwe baba bafunye ababawasa bagenda n’obukugu bwabwe, ekitangaaza obulamu bwabwe obw’omu maaso.\nRachael Kitaakufe ow’e Butambala, abadde atambula kkirommita 10 buli lunaku okumala emyezi ena n’asoma, agambye nti amatikkira we gatuukidde nga yatandika dda okufuna ku ssente z’ebintu by’aluka, n’agattako nti, abazadde be bacamuse era baamusuubizza okumugulira ekyalaani aggulewo edduuka ly’engoye.


Ministry y’ebyobulamu ekkiriza eddagala ly’ekika kya Fludora fusion okufuuyira ensiri mu Uganda – siryakukkirizibwa buli muntu – CBS FM\nMinistry y’ebyobulamu ekkiriza eddagala ly’ekika kya Fludora fusion okufuuyira ensiri mu Uganda – siryakukkirizibwa buli muntu\nGeorge Baguma omu ku bakulira kampuni ya Quality Chemicals abakoze eddagala erifuuyira ensiri\nMinistry yébyobulamu ekkirizza eddagala ekika kya Fludora Fusion erifuuyira ensiri likozesebwe mu Uganda, mu kaweefube wÓkulwanyisa omusujja oguleetebwa ensiri.\nEddagala lino likoleddwa kampuni ya Quality Chemicals Limited nga eyambibwaako bannamukago aba Bayer.\nLigenda kuba likozesebwa okufuuyira ensiri munda mu bizimbe, omuli amasomero, amalwaliro,Hotel, Malls ,Arcades , enyumba zóbwananyini nébifo omukunganirwa abantu,era nga lyakufuuyirwa munda mu bizimbe mwokka.\nOmukolo ogw’okulitongoza guyindidde ku Skyz Hotel e Naggulu.\nDr Daniel Kyabayinze akulira ebyobulamu mu ministry yébyobulamu ,agambye eddagala lino limaze okugezesebwa mu district 12 eziri mu bukiika kkono bwa Uganda, era nga lyakukendeeza ku muwendo gwabantu abatawaanyizibwa ensiri naddala abaana abato.\nDr Kyabayinze asabye abasuubuzi kinoomu námakampuni okukwasizaako government okuttukiza kaweefube wÓkufuuyira ensiri nébiwuka ebirala ebireeta endwadde.\nAgambye nti buli lunaku abantu abasoba mu 16 bebafa omusujja oguleetebwa ensiri, so nga gugotaanya n’enkulakulana y’eggwanga olw’abantu okumala obudde obungi mu malwaliro na waka nga bajanjaba omusujja.\nBaguma George nga yoomu kubakulira kampuni ya Quality Chemicals Limited agambye nti eddagala lino terigenda kutundibwa eri buli muntu, kubanga lyetaaga okukwatibwa obukungi era abagenda okulikozesa bakusookanga kutendekebwa ekimala.\nMungeri yeemu Baguma agambye nti eddagala lino terigenda kumala gatundibwa mu buli kifo olwokwewala abacupuzi.\nEddagala lino lyabulabe singa likwatibwa n’okufuuyirwa mu ngeri enkyamu.\nLimala ebbanga lya myezi munaana nga likyakola mu nnyumba oba mu kizimbe mweriba lifuuyiddwa nga litta ensiri.\nLisobola okubeera ery’obulabe singa liyiika mu mazzi ag’okunywa.\nTeryonoona butonde bwansi singa abalikozesa bagoberera ebiragiro ebibaweebwa.\nBaguma agambye nti bino bye bimu ku byebasinziddeko okusalawo obutamala galitunda eri buli muntu, era abatono abanalikozesa bakusooka kutendekebwa.\nKampuni ya Quality Chemicals akadde konna yakulangirira ebifo werigenda okutundibwa


Museveni alagidde Police ekwaate abaabise Kabaka - StaDailyNews\nHome Amawulire Agaakuno Museveni alagidde Police ekwaate abaabise Kabaka\nMuseveni alagidde Police ekwaate abaabise Kabaka\nMuseveni agambye nti Poliisi etandiise okunoonyereza, ku bantu bonna abenyigidde mu kutambuza amawulire ag’obulimba ku Kabaka, okuzuula ekigendererwa kyabwe.\nOmukulembeze w’Eggwanga Yoweri Kaguta Museveni mwennyamivu olwa Bannayuganda, abasukkiridde okweyambisa emitimbagano omuli ogwa Face Book, WhatsApp nemirala mu ngeri esasamsza wamu n’okuwebuula abakulembeze n’okutuuka okubika Ssaabasajja Kabaka Ronald Edward Frederick Kimera Muwenda Mutebi II.\nKabaka Ronald Muwenda Mutebi II. ( Tterekero).\nObutambi obulimu amaloboozi agoogera ebitakwatagana ku bulamu bwa Kabaka Mutebi bumaze akabanga nga busaasanyizibwa ku mikutu gyimujwanira wala ekintu ekyewanisizza Abaganda wamu ne nnaUganda okutwaliza awamu emitima.\nMungeri y’emu, Museveni alabudde bannaUganda okuggya omuzannyo mu kulwanyisa ekirwadde kya Covid-19.\nAbasabye okulabira ku bigenda mu maaso mu mawanga amalala Covid-19 gyatuze abantu okwagala okubamalawo. Agambye nti bannaUganda bagaanye okugondera amateeka omuli okwambala masiki, okunaaba mu ngalo, okwewa amabanga era nti byonna balina okubisasulira.\nMuseveni agambye nti obulamu businga obugagga kyokka ekyewunyisa bannaUganda bakyaali mukuliisa bijanjaalo mpiso.\nMungeri y’emu agambye nti mu Kampala, Covid-19 ayongedde okusasaana nga kivudde ku bannaUganda obutafaayo n’okuwudisibwa bakulembeze abenonyeeza ebyabwe.\nOkubyogera, Museveni abadde eyogerako eri bannaNRM, abatudde mu State House Entebe nga balinze kubategeeza ebivudde mu kulonda kw’olukiiko lw’okuntiko olwa Central Exective Committee (CEC).\nAgambye nti bannaUganda beeyongedde okwesiga NRM olw’okutambulira ku mulamwa n’okutuukiriza ebisuubizo byayo.\nPrevious articleJustice Alfonse Owiny-Dollo has been appointed as Chief Justice\nNext articleNRM CEC ELECTIONS: Who won, Who lost